title: Kagamisato Kiyoji

text: Kuudennessa mestarin arvossa käymässään turnauksessa tammikuussa 1953 Kagamisato otteli jo yli 160-kiloisena häviten avauspäivänä yllättäen maegashira Futaseyamalle. Seuraavina 14 päivänä kenestäkään ei kuitenkaan enää ollut vastusta hänelle vaan ensimmäinen ykkösdivisioonan turnausvoitto (makuuchi saiko yūshō, 幕内最高優勝) oli toteutunut. Futabayaman harjoitutettua hänellä poikkeuksellisesti henkilökohtaisesti ottelun alkuryntäystä (tachiai, 立ち合い) se oli muodostunut aiempaa räjähtävämmäksi. Futabayama harjoitutti myös eteenpäin suuntautuvan liikkeen (deashi, 出足) ylläpitoa, jonka ansiosta yhä useammassa ottelussa vastustajat eivät pystyneet estämään Kagamisatoa ottamasta mieluisinta otettaan heidän vöistään vaan joutuivat talutetuiksi ulos kehästä yhä suuremmalla todennäköisyydellä.


title: Kagamisato Kiyoji

text: Vaikka turnaus oli Kagamisatolle erinomainen (14–1), jätti se huonon maun sekä yleisölle että ammattisumoliitolle. Kaikki neljä tuolloista suurmestaria olivat otelleet alle kykyjensä. Terukuni hävisi kaksi ensimmäistä otteluaan ja ilmoitti päättävänsä uransa. Chiyonoyama oli loukkaantuneena kokonaisen viikon päätyen neljään voittoon, yhtä moneen tappioon ja seitsemään poissaoloon (4–4–7). Azumafuji voitti kaksi ensimmäistä otteluaan, mutta hävisi neljä seuraavaa, antoi seitsemäntenä turnauspäivänä luovutusvoiton ja jätti turnauksen niin ikään kesken (2–5–8). Käsivamman vaivaama Haguroyamakaan ei yltänyt 9–6-tulosta parempaan. Mestari Yoshibayamakin joutui jättämään turnauksen kesken.


title: Kagamisato Kiyoji

text: Liitto halusi paikata suurmestarin arvon kokemia kolhuja ja päätti tehdä sen huudattamalla Kagamisaton uudeksi yokozunaksi. Pääosin kulttuurielämässä mainetta niittäneistä ja liiton ulkopuolisista miehistä koostunut neuvoa-antava komitea (Yokozuna shingi iinkai, 横綱審議委員会) ei aluksi lämmennyt ajatukselle, mutta liiton edustajat vakuuttivat tarmokkaasti Kagamisatolla olevan suurmestarilta edellytettävät taidot ja luonteenlaadun, joten komitea päätyi lopulta suosittamaan ylennystä, joka nosti lähes 30-vuotiaan aomorilaisen ōzumōn historian 42. suurmestariksi.


title: Kagamisato Kiyoji

text: Kagamisaton viisivuotista suurmestarikautta leimasi outo kaksijakoisuus. Hän oli joissain turnauksissa erittäin hyvä, toisissa taas hämmentävän keskinkertainen. Uran toista turnausvoittoa ei kuulunut pariin vuoteen ja Yoshibayama ja Tochinishiki nousivat vuoden 1954 aikana suurmestareiksi Haguroyaman ja Azumafujin tehdessä tilaa. Vaikutti siltä, että varsinkin Tochinishiki oli ottanut paikkansa aivan korkeimmalla huipulla Kagamisaton voimatta sitä estää. Ikä alkoi karttua ja vanha polvi vaivasi. Maaliskuussa 1955 turnaus jäi puolivälissä kesken. Toukokuussa Kagamisato otteli loppuun asti, mutta 11–4 oli suurmestarille vain keskinkertainen tulos. Edes majesteetilliseksi ylistetystä ja Futabayaman vastaavaa jäljittelevästä tavasta suorittaa suurmestarin esittäytymisseremonia, yokozuna dohyō-iri, ei tuolloin ollut juuri lohtua.


title: Kagamisato Kiyoji

text: Syyskuussa kaikki vihdoin osui kohdalleen. Lisäksi Tochinishiki joutui jättämään leikin kesken. 14–1 toi uran toisen ykkösdivisioonavoiton, joka samalla oli ensimmäinen suurmestarin arvossa. Suurmestarille on noloa jäädä ilman turnausvoittoa korkeimmassa arvossaan, joten helpotuksen on täytynyt olla melkoinen kymmenen edellisen yrityksen päätyttyä epäonnistumiseen. Jatkoa seurasi välittömästi.


title: Kagamisato Kiyoji

text: Tammikuussa 1956 Kagamisato oli rankattu kaikkein korkeimpaan mahdolliseen arvoon. Hän oli itäinen sei-yokozuna eikä hän hävinnyt 11 ensimmäisenä päivänä. Tochinishikikin aloitti hyvin, mutta sortui peräti viiden tappion putkeen. Ensimmäistä turnaustaan mestarin arvossa otellut Wakanohana I voitti Kagamisaton 12. päivänä, mutta oli hävinnyt kolme päivää aiemmin Tochinishikille ja 11. päivänä Yoshibayamalle. Kun Kagamisato ei enää hävinnyt toista ottelua, hän asettui turnausvoiton ratkaisevaan playoff-otteluun turnauksen todellista yllättäjää, maegashira Tsurugaminea vastaan. Sittemmin Izutsu Oyakatana ja sekiwake-veljesten Sakahoko ja Terao isänä tunnettu nuori kagoshimalainen ei pystynyt viemään tuhkimotarinaansa loppuun asti vaan Kagamisato voitti hänet yorikirillä ottaen uransa kolmannen yūshōn.


title: Kagamisato Kiyoji

text: Maaliskuun ja toukokuun 1956 heikommin sujuneiden turnausten jälkeen syyskuussa odotukset heräsivät vielä kerran. Vaikka Kagamisato kärsi tappion kuudentena päivänä ollen voiton turnausta johtavaa mestari Wakanohanaa jäljessä, hänellä oli vielä tulossa ottelu tätä vastaan, jossa tilanne olisi mahdollista voitolla tasoittaa. Wakanohana loukkaantui kuitenkin päivää ennen kuin kyseinen ottelu olisi oteltu, joten Kagamisato sai 13. päivänä luovutusvoiton itseään viisi vuotta nuoremmasta ja niin ikään Aomorista kotoisin olevasta Hanadasta, jonka suvusta oli sittemmin tuleva tunnettu. Kaksi viimeistä otteluaan Kagamisato selvitti voitollisesti varmistaen 33-vuotiaana uransa neljännen ja viimeisen yūshōn.


title: Kagamisato Kiyoji

text: Vuosi 1957 oli vielä vaikeampi kuin osattiin odottaakaan. Tammi- ja marraskuun turnaukset jäivät väliin eikä syyskuisestakaan jäänyt paljoa kerrottavaa. Aika itse nuorempien miesten hahmoissa oli ajamassa niin Kagamisaton kuin häntä vielä kolme vuotta vanhemman Yoshibayamankin ohi. Tammikuussa 1958 hävittyään viidesti kahdeksassa ottelussa Yoshibayama ilmoitti alun perin sotapalveluksessa saamiensa nilkkavammojen muodostuneen liian vakaviksi, jotta uraa olisi mahdollista jatkaa. Lehtimiehet kärttivät tämän kuultuaan Kagamisatolta kommenttia tilanteesta. Yhdeksän päivän jälkeen tämä oli tilanteessa 5–4 ja ilmoitti äkämystyneenä lopettavansa vanhan kilpakumppaninsa tavoin mikäli häviäisi vielä viidennen ottelun yrittämättäkään peitellä närkästystään sen johdosta, että häneltä tultiin kesken turnauksen tivaamaan lopettamisuutista.


title: Kagamisato Kiyoji

text: Turnaus jatkui jännittyneissä tunnelmissa. Kagamisato esitti erinomaista sumoa kuutena viimeisenä turnauspäivänä, mutta hävisi ensin maegashira Araiwalle 12. ja mestari Wakanohanalle 13. päivänä. Hän kuitenkin voitti viimeisinä päivinä kaksi muuta suurmestaria eli Chiyonoyaman ja Tochinishikin päätyen tulokseen 9–6. Yleisesti uskottiin, että mikäli Kagamisato ei olisi mennyt tekemään lupausta hetken mielijohteesta, hän olisi halutessaan jatkanut uraansa vielä jonkin aikaa. Araiwalle koetun tappion jälkeen hän oli kuitenkin viimeistään karistanut sen ajatuksen mielestään. Polvi ei kuitenkaan paranisi eikä ollut enää mitään todistettavaa kenellekään. Tokitsukaze Oyakata lupasi hoitaa asian vannotettuaan oppilastaan ottelemaan turnauksen kuitenkin ensin loppuun asti kaikkensa vielä viimeisissäkin otteluissa antaen. Tämä teki työtä käskettyä.


title: Kagamisato Kiyoji

text: Viimeisen turnauspäivän iltana Tokitsukaze kertoi menestyneimmälle oppilaalleen ja vävylleen toimittaneensa tämän lopettamisilmoituksen liiton toimistolle. Sitten hän johdatti nuoremman miehen lehdistötilaisuuteen, jossa ei jäänyt epäselväksi kuinka tunteikas hetki oli myös vanhemmalle suurmestarille, joka puolisen vuotta aiemmin oli noussut koko Nihon Sumō Kyōkain puheenjohtajaksi edeltäjänsä epäonnistuneen itsemurhayrityksen jälkeen. Apelle ja vävylle sumo oli aina merkinnyt paljon enemmän kuin pelkkää voittojen ja arvoasteiden tavoittelua.


title: Kagamisato Kiyoji

text: Hiljainen ja syrjäänvetäytyvä luonne ei ole Japanissakaan suuren yleisön mieleen, joten aikalaisiinsa verrattuna Kagamisato ei ollut erityisen suosittu rikishi. Kukaan ei pystynyt kuitenkaan väittämään, ettei hän vetänyt vertoja kilpakumppaneilleen. Yoshibayamaa vastaan hän hävisi keskinäiset ottelut 10–11, mutta Tochinishiki (16–14), Wakanohana I (15–9) ja Chiyonoyama (15–8) joutuivat useimmiten taipumaan hiljaisen miehen edessä.


title: Kagamisato Kiyoji

text: Kagamisato otti aluksi haltuunsa Kumegawan valmennuslisenssin, mutta vaihtoi sen Tatsutagawaan, jolla nimellä hän valmensi appensa Tokitsukaze-tallissa kymmenisen vuotta aina tämän 16. joulukuuta 1968 tapahtuneeseen kuolemaan saakka, jolloin Tokitsukazen nimi siirtyi hetkeksi hänelle. Koska vainajan valmennuslisenssi kuului esineoikeudellisessa mielessä hänen leskelleen, Kagamisaton anopille (vaikkei tällä tietysti itsellään ollut mitään mahdollisuutta käyttää sitä). Tämä oli vakuuttunut siitä, että soveltuvin mies uudeksi Tokitsukazeksi olisi muutamaa kuukautta aiemmin uransa lopettanut, entinen mestari Yutakayama, niin Kagamisato oli pakotettu hankkimaan takaisin jo kertaalleen luovuttamansa Tatsutagawan valmennuslisenssi.


title: Kagamisato Kiyoji

text: Kagamisato perusti oman Tatsutagawa-tallinsa 1971. Mukaansa Tokitsukazesta hän sai Tatsutayaman eli entisen jättiläiskokoisen mestari Ōuchiyaman. Valmentajana Kagamisato ei kuitenkaan onnistunut toistamaan aktiiviuransa menestystä. Ainoa hänen kasvattamansa sekitori oli jūryō 9 -arvoon yltänyt Takamichi, joka käytti myös ottelunimeä Morinosato.


title: Kagamisato Kiyoji

text: Kagamisaton täyttäessä Itä-Aasiassa astrologisesti merkitykselliset 60 vuotta vuonna 1983 hän suoritti kanreki dohyō-irin eli seremonian, jossa vanha suurmestari esittää vielä kerran yokozuna dohyō-iri -seremoniansa pitäen yllään tavanomaisesta valkoisesta poiketen punaista suurmestarin vyötä, tsunaa (綱). Miekankantajanaan (tachimochi, 太刀持ち) ja airuenaan (tsuyuharai, 露払い) suurmestarilla on tällöin mestaria alempiarvoisten makuuchi-rikishien sijasta kaksi muuta suurmestaria, jotka useimmiten ovat itsekin uransa jo vuosia sitten lopettaneita ja ihanteellisessa tapauksessa päivänsankarin omia oppilaita. Viisi vuotta myöhemmin 1988 Kagamisato jäi sumoliiton sääntöjen mukaisesti eläkkeelle. Hän toimi lopuksi liitossa nimellä Hatachiyama.


title: Kagamisato Kiyoji

text: Tatsutagawa-tallin peri entinen sekiwake Aonosato, joka kasvatti nyttemmin wakaimonogashirana toimivan entisen jūryō Fukunosaton, entisen maegashira hitto Shikishiman (nykyinen Nishikijima Oyakata) ja uraansa yhä jatkavat Jumonjin, Toyozakuran ja Ryuhon, jotka siirtyivät entisen mestari Kirishiman Michinoku-talliin Aonosaton täyttäessä eläkkeelle pakottavat 65 vuotta vuonna 2000. Nykyisin Tatsutagawan valmennuslisenssiä hallinnoi entinen maegashira (mai-me 2) Minatofuji Minato-tallissa.


title: Kagamisato Kiyoji

text: Kyōkain luottamustehtävissä Kagamisato työskenteli uutterasti kunnes joutui sairauskohtauksen vuoksi pyörätuoliin. Hän tervehtyi kuitenkin melko hyvin eikä vanhuksenakaan menettänyt juurikaan lihasmassaansa painaen vielä yli 70-vuotiaanakin yli 110 kiloa. Kagamisato vieraili silloin tällöin kommentaattorina NHK:n televisioimissa turnauksissa. Hänet tunnisti tuolloin jo tavaramerkikseen muodostuneesta Aomorin murteesta. Muihin suurmestareihin verrattuna hänen elämänsä oli poikkeuksellisen pitkä, sillä vain 15. suurmestari Umegatani I Tōtaro (1845–1928) eli pidempään eli 83-vuotiaaksi.


title: Kagamisato Kiyoji

text: Kagamisato oli vanhan liiton mies. Hän ei poikkeuksellisesti perustanut aktiiviuransa aikana omaa kannattajayhdistystään (koenkai, 後援会), sillä hän ei halunnut rakastamansa äidin joutuvan kumartamaan itselleen tuiki tuntemattomille ihmisille vain siksi, että nämä sattuivat olemaan hänen poikansa sponsoreita. Miehen luonteesta kertoo myös tarina, jonka mukaan hän pian sodan päättymisen jälkeen näki vanhan naisen kantavan selässään markkinoille raskasta kuormaa, jossa oli ilmeisesti koko naisen omaisuus. Vanhuksen ponnistelu kävi Kagamisatoa niin sääliksi, että hän tarjoutui ostamaan naiselta kaiken mitä tällä oli myydä, jottei tämän tarvitsisi enempää uuvuttaa itseään.


title: Kagamisato Kiyoji

text: Kagamisato uskoi appensa tavoin, ettei rikishin tullut tavoitella voittoa hinnalla millä hyvänsä. Oli verrattomasti parempi vaihtoehto otella mahdollisimman vilpittömästi ja välttää laskelmointia arvoluokkien, kannattajien lahjoitusten ja muiden vastaavien epäolennaisuuksien suhteen kuin yrittää haalia ympärilleen hännystelijöitä, jotka kuitenkin pahan päivän tullen hylkäisivät. Näille miehille sumōdo oli tapa elää; niin dohyōlla kuin sen ulkopuolellakin. Kuollessaan Tokiossa perheensä ympäröimänä 29. helmikuuta 2004 Kagamisato Kiyoji jätti nuoremmille rikisheille henkisen perinnön.


title: Cabaletta

text: Cabaletta on oopperamusiikin termi, jolla on kaksi hieman toisistaan poikkeavaa merkitystä. 1800-luvun italialaisessa oopperassa se tarkoittaa ensin kaksiosaisen aarian jälkimmäistä, nopeampaa ja rytmisempää osaa joka seuraa rauhallisempaa cantabile-osuutta. Termi tuli käyttöön vuonna 1826. Cabaletassa on kaksi stanzaa, joita seuraa vapaamuotoisia koristeluja. Cabaletta tavallisesti päättyy codaan.


title: Cabaletta

text: Tunnettuja esimerkkejä tällaisista cabaletoista ovat mm. ""Vien diletto è in ciel la luna"" Bellinin "Puritaaneista" (1835) ja ""Non più mesta...""' Rossinin "Tuhkimosta" (1817).


title: Cabaletta

text: Myöhemmin cabaletoiksi alettiin kutsua myös minkä tahansa ensemblen viimeistä osuutta, yleensä duettoa.


title: Cabaletta

text: Cabaletta yleensä välittää vahvoja tuntemuksia; suunnatonta iloa (Lindan ""O luce di quest' anima" Linda di Chamounix'ssä"), syvää surua (Lucian ""Spargi di qualche pianto" Lucia di Lammermoorissa"), rakkautta (Lindoron lyhyt cabaletta oopperassa "Italialainen Algeriassa"). Cabaletta on tärkeä elementti varsinkin bel canto -oopperassa - Rossini kirjoitti kaikille oopperoidensa päähenkilöille aina vähintään yhden cabaletan. Esimerkiksi "Italialainen Algeriassa" sisältää kaksi cabalettaa Lindorolle, kolme Isabellalle sekä yksi niin Mustafalle kuin Taddeollekin; jos tähän lisätään vielä ensemblejen loppuosat, saadaan yhteensä kuutisentoista cabalettaa.


title: Cabaletta

text: Giuseppe Verdi käytti samaa formaattia menestysteoksissaan hyvin tehokkaasti - esimerkkinä Violetan mietiskelevä ""È strano! è strano..." La traviatan" ensimmäisestä näytöksestä, joka päättyy räiskyvään cabalettaan ""Sempre libera"". Toinen Verdin tunnettu cabaletta on Manricon ""Di quella pira" Il trovatoressa".


title: Oporto (ravintolaketju)

text: Oporto on portugalilaiseen ruokaan erikoistunut ravintolaketju, jolla on yli 85 ravintolaa eri puolilla Australiaa ja Uudessa-Seelannissa.


title: Oporto (ravintolaketju)

text: Ensimmäisen Oporto-ketjun ravintolan avasi portugalilainen siirtolainen Antonio Cerqueira Sydneyn North Bondiin vuonna 1986. Ravintolaketju on nimetty Portugalin toiseksi suurimman kaupungin, Porton mukaan.


title: Oporto (ravintolaketju)

text: "Business Review Weekly" -lehti nimesi Oporton vuonna 2005 Australian nopeimmin kasvavaksi ravintolaketjuksi.


title: Cantabile

text: Cantabile () on musiikkitermi ja italialankielinen sana, jolla on useita toisistaan poikkeavia merkityksiä. Instrumentaalimusiikissa sillä tarkoitetaan ihmisääntä imitoivaa soittotyyliä. 1700-luvulla termiä "cantando" ('laulaen') käytettiin cantabilen synonyyminä. Tällöin soitto kulkee rauhallisessa tempossa legatoa käyttäen. Myöhempien aikojen (varsinkin pianomusiikin) säveltäjien yhteydessä cantabile tarkoittaa yhden melodian venyttämistä säestykseen nähden (vrt. kontrapunkti). Oopperassa cantabile tarkoittaa kaksiosaisen aarian ensimmäistä osuutta, jota seuraa cabaletta. Cantabile on tällöin sitä seuraavaa osuutta rauhallisempi ja muodoltaan vapaampi.


title: Ossewabrandwag

text:
Ossewabrandwag tai OB () oli afrikaanerinationalistinen eteläafrikkalainen järjestö, joka perustettiin virallisesti Bloemfonteinissa 4. helmikuuta 1939.
Virallisesti Ossewabrandwag oli kulttuurijärjestö, mutta jo alusta lähtien sillä oli puolisotilaallinen luonne. Järjestön ensimmäisenä johtajana toimi eversti J. C. C. Laas. Järjestö vastusti Etelä-Afrikan osallistumista toiseen maailmansotaan Yhdistyneen kuningaskunnan rinnalla.


title: Ossewabrandwag

text: Laas vapautettiin tehtävistään lokakuussa 1940, ja joulukuussa hänen seuraajakseen valittiin Johannes van Rensburg. Rensburgin johdolla ja epäsuositun sodan vaikutuksesta järjestö muuttui pienestä salaliittoseurasta massajärjestöksi, jolla suurimmillaan arvioidaan olleen 200 000 - 400 000 jäsentä. Rensburgin johdolla järjestö muuttui myös aggressiivisemmaksi, ja vuoden 1940 aikana perustettiin niin ikään Rensburgin johtama järjestön sotilaallinen siipi, "Stormjaers" (""), joka oli järjestäytynyt esikuvanaan natsi-Saksan SA. "Stormjaers" toteutti sabotaasi-iskuja Jan Smutsin hallitusta vastaan.


title: Ossewabrandwag

text: Useiden muiden OB:n jäsenten lailla Etelä-Afrikan tuleva pääministeri John Vorster vangittiin sodan aikana hallituksenvastaisesta toiminnasta. Toisen maailmansodan jälkeen monet OB:n jäsenet nousivat merkittävään asemaan Kansallispuolueessa ja olivat rakentamassa Etelä-Afrikan apartheid-järjestelmää.


title: Teatro Carcano

text: Teatro Carcano on teatteri ja oopperatalo Milanossa. Rakennuksen suunnittelu alkoi 1801 ja se valmistui 1803. Saman vuoden syyskuun 3. pidettiin avajaiset joissa esitettiin muun muassa Voltairen "Zaïren" italiankielinen versio Zaira, johon musiikin oli säveltänyt Vincenzo Federici. Rakennuksen arkkitehti oli Luigi Canonica, joka otti työhönsä mallia Teatro alla Scalasta sekä Teatro della Cannobianasta. Neoklassisin ornamentein koristellussa rakennuksessa on istumapaikkoja 1200-1500.


title: Bölkow

text: Bölkow oli saksalainen lentokonevalmistaja, jonka Ludwig Bölkow perusti vuonna 1965.


title: Bölkow

text:
Yhtiö yhdistyi vuonna 1968 Messerschmittin kanssa.
Yritysten fuusiossa syntyi ensin Messerschmitt-Bölkow ja sitten Messerschmitt-Bölkow-Blohm. Tämän yhtiön Daimler-Benz osti 1990-luvun alussa ja liitti sen DASAan, joka muuntui osaksi EADSia vuonna 2000.


title: Chris Columbus

text: Chris Columbus (s. 10. syyskuuta 1958 Spangler, Pennsylvania) on yhdysvaltalainen elokuvaohjaaja ja -tuottaja. Hänet tunnetaan muun muassa Harry Potter -filmatisoinneistaan. Hän ohjasi elokuvasarjan kaksi ensimmäistä osaa ("Harry Potter ja viisasten kivi" sekä "Harry Potter ja salaisuuksien kammio") ja oli tuottajana kolmannessa ("Harry Potter ja Azkabanin vanki").


title: Chris Columbus

text: Muita Columbuksen ohjaamia elokuvia ovat muun muassa "Mrs. Doubtfire – Isä sisäkkönä", "Rent" ja "Yksin kotona" sekä sen jatko-osa "Yksin kotona 2 – Eksynyt New Yorkissa". Lisäksi Columbus on ollut mukana tuottamassa lukuisia elokuvia, esimerkiksi komedian "Isäni on turbomies".


title: Letov

text: Letov on tšekkiläinen lentokonetehdas, joka toimii Kbelyssä.


title: Letov

text: Letov on Tšekin tasavallan, ja oli Tšekkoslovakian kansantasavallan, vanhin lentokonetehdas. Sen perusti puolustusministeriö vuonna 1918. Se alkoi toimintansa huoltamalla ja korjaamalla uuden tasavallan käyttöön tulleet maan Itävalta-Unkarilta perimät lentokoneet.


title: Letov

text: Vuonna 1921 se rakensi ensimmäisen tšekkiläisen sotilaslentokoneen. 1920–1930-luvuilla yhtiö toteutti noin 50 konetyyppiä. Yhtiön pääsuunnittelijana toimi Alois Šmolík.


title: Letov

text: Toisen maailmansodan aikana yhtiö joutui natsien miehittäessä Tsekkoslovakian Saksan Luftwaffen lentokoneiden korjaamoksi.


title: Letov

text: 1950-luvulta vuoteen 1989 yhtiö rakensi osia MiG-15-, MiG-19- ja MiG-21-hävittäjiin. 1960-luvun alusta alkaen se suunnitteli ja rakensi yhdessä toisen tšekkiläisen lentokonetehtaan, Aeron, kanssa Aero L-29 Delfín koneita 4 000 kappaletta. 1970-luvun alusta alkaen sen on rakentanut 2 500 Aero L-39 Albatros -konetta.


title: Letov

text: Vuoden 1989 vallanvaihdon jälkeen ranskalainen Groupe Latecoere valtasi yrityksen. Nykyisin se valmistaa osia suuriin matkustajakoneisiin.


title: Suomen Keltaiset Sivut

text: Suomen Keltaiset Sivut Oy oli suomalainen yritys, joka myi, markkinoi ja valmisti Fonectalle ja Finnet-ryhmälle Suomessa keltaiset sivut kaikkiin valtakunnallisiin puhelinluettelosarjoihin.


title: Suomen Keltaiset Sivut

text: Etelä-Häme, Helsingin Seutu, Keski-Suomi, Kymen telealue, Lappi, Lounais-Häme, Lounais-Suomi, Mikkelin telealue, Oulun lääni, Pirkanmaa, Pohjois-Karjala, Pohjois-Savo, Päijät-Häme, Satakunta, Uusimaa ja Vaasan telealue.


title: Suomen Keltaiset Sivut

text: Erilliset suomalaiset puhelinyhtiöt perustivat yhtiön vuonna 1986. Perusajatus yrityksen perustamiseen oli luoda yksi yhteinen yritys myymään ja markkinoimaan puhelinluetteloiden yhteydessä jaettavia keltaiset sivut -luetteloita. Vuonna 2010 Eniro myi osuutensa yrityksestä Fonectalle, joka on siitä lähtien julkaissut Keltaisia Sivuja.


title: Sussex

text: Sussex (muinaisenglannin sanasta "Sūþsēaxe") on historiallinen kreivikunta Kaakkois-Englannissa. Sen alue vastaa suurin piirtein muinaisen Sussexin kuningaskunnan aluetta. Pohjoisessa sitä rajaa Surrey, koillisessa Kent, etelässä Englannin kanaali ja lännessä Hampshire. Hallinnollisesti alue on jaettu Itä- ja Länsi-Sussexiin sekä Brighton ja Hoven kaupunkiin. Brighton ja Hoven kaupungista tuli unitary authority vuonna 1997 ja vuonna 2000 sille myönnettiin kaupungin asema. Siihen asti Chichester oli ollut Sussexin ainoa kaupunki.


title: Sussex

text: Itä- ja Länsi-Sussexin jako tuli voimaan vuonna 1189, ja 1500-lukuun mennessä ne olivat saaneet erilliset hallintonsa, mikä tunnustettiin Sussexin kreivikunnan liikkeen aikana vuonna 1865. Paikallishallintoliikkeen aikana vuonna 1888 Itä- ja Länsi-Sussexista tuli kaksi hallintolääniä, joihin kuului kolme kaupunkihallintoaluetta, Brighton, Hastings ja, vuodesta 1911, Eastbourne.


title: Sussex

text: Sussex-nimitys säilyi seremoniapiirikunnan käytössä vuoteen 1974 saakka, jolloin Sussexin luutnantti korvattiin Itä- ja Länsi-Sussexin omilla. Sussexilla on ollut oma poliisilaitos vuodesta 1968 saakka.


title: Sussex

text: Sussex on säilyttänyt vahvan paikallisen identiteettinsä ja kreivikunnan epävirallinen hymni on "Sussex by the Sea". Länsi-Sussexin lääninhallitus on julistanut kesäkuun 16. päivän, kreivikunnan suojelijan St Richardin juhlapäivän, Sussexin päiväksi.


title: Sussex

text: Sussex sijaitsee Wealden anticlinen eteläosassa. Alueen pääpiirre on korkea maaperä, mikä kulkee kreivikunnan poikki lännestä itään. Kahden harjun, Wealden ja South Downsin, välissä sijaitsee Sussexin laakso. Itäisessä osassa Sussexia puolestaan sijaitsee Rother-joen laakso. Sussexin laakso on aaltoilevaa maata, mikä muodostui Wealdin ja South ja North Downs:n välille pehmeämmän saven kuluttua pois.


title: Sussex

text: Weald on North ja South Downsin välillä sijainneesta valtavasta metsästä jäljellä oleva osa. Sen voi jakaa kolmeen osaan, High Wealdiin, Low Wealdiin ja Greensand Ridgeen. High Weald kulkee St Leonardin metsästä itään, Crawleystä lounaaseen ja jatkuu Ashdownin metsään. Idässä Rother-joen laakso jakaa sen kahteen osaan, kun taas pohjoisessa, Folkestonessa, alue rajoittuu mereen ja etelässä Fairlightin kylään.


title: Sussex

text: Wealdissa, lähellä Surreyn rajaa, sijaitsee Sussexin korkein kohta, Blackdown (305 m). Toinen korkea kohta on Forest Ridges (242 m).


title: Sussex

text: Weald on saanut nimensä muinaisenglannin sanasta "weald", mikä tarkoittaa metsää. Alueella onkin jäljellä enemmän muinaista metsää kuin muualla maassa.


title: Sussex

text: South Downs alkaa Hampshirestä ja sen korkein kohta on noin 16 km meren pinnan yläpuolella. South Downs kulkee itään noin 80 km, saavuttaen rannikkoa vähitellen ja päättyen Beachy Headin kallioniemekkeeseen. Sen keskikorkeus on noin 152 m, tosin Ditchling Beaconin korkeus on 248 m.


title: Sussex

text: Sussexin rannikolla on muutamia matalia tulvamaita:


title: Sussex

text: Alueet olivat alun perin lahtia, mutta luonnollinen rannikon laskeuma ja keinotekoiset suojaseinämät ovat lisänneet tulvalaskeumaa.


title: Sussex

text: Kreivikunnan joet ovat suhteellisen lyhyitä. Ne alkavat St Leonardin metsän alueelta ja, Rother-jokea lukuun ottamatta, laskevat etelään Englannin kanaaliin. Joet lännestä itään:


title: Sussex

text: Kaakkois-Englannin ilmastossa yhdistyvät Britteinsaarten korkein päivälämpötila ja Britannian mantereen korkein keskimääräinen aurinkoisuuden määrä. Sateisin alue on South Downs (950 mm). Pitkät sadekaudet voivat johtaa paikalliseen tulvimiseen, kun taas kuivat kaudet vesirajoituksiin. Lähimpänä Eurooppaa sijaitsevassa Etelä-Englannissa talvet saattavat olla kylmiä ja kesät kuumia ja kosteita.


title: Sussex

text: Rannikkoalueiden ilmastoon vaikuttaa vahvasti meri, minkä vuoksi lämpötila saattaa olla kesäisin alhaisempi kuin sisämaassa, kun taas syksyisin lämpötila saattaa olla rannikolla korkeampi. Alueella sataa pääasiassa ukkosmyrskyjen aikaan. Siellä on yleensä myös aurinkoisempaa kuin sisämaassa. Tosin talvet saattavat olla rannikkoalueilla yhtä kylmiä kuin sisämaassa.


title: Sussex

text: Sussexissa pidetään vuosittain Englannin suurin taidefestivaali, Brighton Festival. Kreivikunnassa on myös muita tunnettuja taidepaikkoja ja -tapahtumia, kuten Chichester Festival Theatre, Pallant House Gallery ja yksi maailman tunnetuimmista oopperajuhlista, Glyndebournen oopperafestivaali.


title: Sussex

text: Sussexissa on vuosisatoja pitkä urheiluperinne. Sillä on ollut myös tärkeä osa kriketin ja stoolballin kehityksessä ja kreivikunnan krikettijoukkue Sussex CCC on Englannin vanhin krikettijoukkue. Muita alueella edustettuja urheilulajeja ovat muun muassa ratsastus ja jalkapallo.


title: Sussex

text: Sussex on säilyttänyt suuren osan maalaisluonnostaan rannikkoaluetta lukuun ottamatta, jolla sijaitsee muutamia suurempia kaupunkeja. Vuonna 1841 maatalous työllisti väestöstä yli 40%, kun nykyään luku on alle 2%. Maaperän vaihtelevuus sallii laaja-alaisen maanviljelyksen. Wealdin alueen maaperä on suurimmaksi osaksi kosteaa savea tai kuivuudelle altista hiekkamaata, mikä jakautuu peltoihin ja metsään, tehden siitä kelvottoman jatkuvaan viljelyyn. Maanviljelys ja karjanhoito ovat aina olleet alueella käytössä. Kalkkimaaperää käytettiin perinteisesti Southdownin lampaiden laiduntamiseen sen alhaisesta hedelmällisyydestä johtuen, ennen kuin keinolannoitus teki viljan kasvattamisesta kannattavaa. Joitakin jokilaaksojen tulva-alueiden liejumaata lukuun ottamatta, parhaat viljelysalueet ovat rannikolla, missä laaja-alainen kasvisten kasvattaminen on tavanomaista. Myös kasvihuonetuotanto keskittyy rannikolle, missä on aurinkoisempaa kuin sisämaassa.


title: Sussex

text: Alueella on vieläkin kalastuslaivoja, erityisesti Ryessä ja Hastingissä, mutta laivojen määrää on vähennetty. Historillisesti kalastajilla oli ennen suuri merkitys. Englannin maakirjan tutkimuksen aikoihin (1085-1086) kalastajia oli alueella paljon.


title: Sussex

text: Rautamalmin esiintymiä on löydetty alueelta, missä hiekkakiveä on hyödynnetty varhaiselta rautakaudelta asti. Roomalaiset hyödynsivät esiintymiä ja raudan ylijäämiä käytettiin alueen roomalaisiin teihin. Keskiajalla Wealdin alue oli valtakunnallisesti merkittävä rautateollisuuden saralla.


title: Sussex

text: Vaikka Keski-Sussexin alueelta ei juurikaan löydy savea maanpinnan alapuolelta, saviteollisuus on ollut merkittävässä asemassa Burgess Hillin alueella. 1900-luvun ensimmäisellä neljänneksellä Burgess Hillin, Hassocksin ja Hurstpierpointin alueilla oli monia tiilenpolttouuneja ja savikaivantoja. Nykypäivänä suurin osa tästä teollisuuden alasta on hävinnyt Sussexin alueelta, vaikkakin sen voi vielä nähdä paikannimistä, kuten "Meeds Road" ja "The Kiln".


title: Jevgeni Malkin

text: Jevgeni Vladimirovitš Malkin (, s. 31. heinäkuuta 1986 Magnitogorsk, Venäjän SFNT, Neuvostoliitto) on venäläinen jääkiekkoilija, joka on pelannut NHL-joukkue Pittsburgh Penguinsissa kaudesta alkaen. Vuosina 2009, 2016 ja 2017 hän voitti joukkueessa Stanley Cupin.


title: Jevgeni Malkin

text: Malkin on voittanut Venäjän maajoukkueessa maailmanmestaruuden vuosina 2012 ja 2014, sekä yhteensä 6 MM-mitalia.


title: Jevgeni Malkin

text: Pittsburgh Penguins varasi Malkinin NHL:ään vuonna , koko varaustilaisuuden toisena pelaajana. Kaudella 2004–2005 NHL:ää ei pelattu, ja liigan käynnistyessä syksyllä 2005 Malkin jäi vielä kaudeksi 2005–2006 Metallurg Magnitogorskiin.


title: Jevgeni Malkin

text: Syksyllä 2006 Malkin solmi Pittsburgh Penguinsin kanssa kolmivuotisen sopimuksen. Ennen kauden alkua monet pitivät häntä maailman parhaana jääkiekkoilijana, joka ei pelaa NHL:ssä. Ensimmäisellä NHL-kaudellaan Malkin palkittiin kauden parhaalle tulokkaalle jaettavalla Calder Memorial Trophylla. Hän voitti tulokkaiden pistepörssin ja sijoittui koko liigan pistepörssissä 18:nneksi.


title: Jevgeni Malkin

text: Kaudella 2007–2008 Malkin oli NHL:n pistepörssissä toinen ja hän oli ehdolla NHL:n arvokkaimmaksi pelaajaksi. Pittsburgh Penguins eteni Stanley Cup -finaaleihin asti mutta hävisi finaalisarjan Detroitille otteluvoitoin 4–2. Kauden jälkeen Malkin solmi Pittsburghin kanssa viiden vuoden jatkosopimuksen, jolla on arvoa 43,5 miljoonaa Yhdysvaltain dollaria.


title: Jevgeni Malkin

text: Kaudella 2008–2009 Malkin vei runkosarjan pistepörssin voiton ja voitti myös pudotuspelien pistepörssin 14 + 22 = 36 pisteellä. Vain Wayne Gretzky, Mario Lemieux ja Paul Coffey ovat tehneet enemmän pisteitä NHL:n pudotuspeleissä yhdellä kaudella. Pittsburgh Penguins voitti Stanley Cupin, ja Malkin valittiin pudotuspelien arvokkaimmaksi pelaajaksi ensimmäisenä venäläisenä pelaajana NHL:n historiassa.


title: Jevgeni Malkin

text: Seuraavalla kaudella Malkinilta jäi 18 runkosarjan ottelua väliin loukkaantumisten takia, eikä hän päässyt aivan edellisen kauden pistetahtiin. Pittsburghin joukkue putosi pudotuspelien toisella kierroksella hävittyään Montrealille.


title: Jevgeni Malkin

text: NHL-kaudella 2011–2012 Malkin pelasi Lokomotiv Jaroslavlin logo kypärässään kunnioittaakseen Lokomotivin lentoturmassa kuolleita pelaajia. Kyseisellä kaudella Malkin voitti myös pistepörssin ja näin ollen myös Art Ross Trophyn tehden 109 tehopistettä seitsemäänkymmeneenviiteen runkosarjaotteluun. Pistepörssin voiton lisäksi, menestyksekkään kauden päätteksi, hän voitti myös ansaitusti Hart Memorial Trophyn ja Ted Lindsay Awardin, joiden lisäksi hänet valittiin myös odotetusti NHL:n ykköstähdistökentääliseen. Hän oli kauden ainut sadan tehopisteen rajan rikkonut pelaaja.


title: Jevgeni Malkin

text:
Malkin on edustanut Venäjää olympialaisissa 2006, 2010 ja 2014, sekä MM-kilpailuissa 2005, 2006, 2007, 2010, 2012, 2014 ja 2015. Hänellä on kaksi maailmanmestaruutta, 2 MM-hopeaa ja 2 MM-pronssia. Venäjän voittaessa maailmanmestaruuden 2012, Malkin voitti turnauksen maali- ja pistepörssin, sekä valittiin turnauksen arvokkaimmaksi pelaajaksi ja tähdistökentälliseen. Vuoden 2014 MM-finaalissa Suomea vastaan, Malkin teki voittomaaliksi jääneen 3–2-osuman.
Malkin halusi lähteä kaudeksi 2005–2006 NHL:ään, mutta Metallurg Magnitogorskin johtajat painostivat hänet allekirjoittamaan seuran kanssa jatkosopimuksen. Tämän jälkeen Metallurg takavarikoi Malkinilta passin varmistaakseen, ettei hän karkaa Yhdysvaltoihin. Seura palautti hänen passinsa Suomessa järjestettyä harjoitus- ja pelimatkaa varten. Malkin katosi joukkueensa keskuudesta lauantaina 12. elokuuta 2006, minkä jälkeen hän piileskeli muutaman päivän ajan Helsingissä. Malkin irtisanoi faksilla Metallurg-sopimuksensa ja kävi Yhdysvaltain lähetystössä anomassa viisumia. Oleskeluluvan saatuaan Malkin lensi Pohjois-Amerikkaan, jossa hän solmi Pittsburgh Penguinsin kanssa pelaajasopimuksen.


title: Jevgeni Malkin

text: Tapauksesta nousi mediassa suuri kohu. Metallurg vei asian oikeuteen vaatien valtavaa korvausta Malkinista. Korvausvaatimus kuitenkin hylättiin, koska Venäjän työlain mukaan työntekijän sopimus päättyy kahden viikon päästä ilmoituksesta. Venäjä ei ollut hyväksynyt kansainvälisen jääkiekkoliiton IIHF:n asettamaa sopimusta pelaajien siirtokorvauksista, ja näin Metallurg ei saanut minkäänlaista korvausta vanhasta pelaajastaan.


title: Jevgeni Malkin

text: Malkin sai siirto-operaationsa järjestelyissä apua pelaaja-agenttiyhtiö CAA:lta.


title: Bophuthatswana

text: Bophuthatswana on entinen bantustan Etelä-Afrikassa, jonka pinta-ala oli noin 40 000 km². Se koostui useasta erillisestä osasta Kapmaan, Transvaalin ja Oranjen provinsseissa. Sen pääkaupunki Mmabatho sijaitsi lähellä Botswanan rajaa. Bophuthatswanaan asutettiin tswanaa puhuvia afrikkalaisia ja sen väkiluku vuonna oli 1983 1 430 000 henkeä.


title: Bophuthatswana

text: Bophuthatswana julistettiin itsehallintoalueeksi vuonna 1971 ja itsenäiseksi valtioksi 6. joulukuuta 1977, mutta ainoa sen itsenäisyyden tunnustanut valtio oli Etelä-Afrikka. Maan presidenttinä toimi Lucas Mangope, joka oli hyvin epäsuosittu johtaja ja joka kukisti kaksi kapinaa maassa Etelä-Afrikan armeijan tuella vuosina 1988 ja 1990.


title: Bophuthatswana

text: Maaliskuussa 1994 nimellisesti Bophuthatswanan ANC:tä kannattaneet kodinturvajoukot kaappasivat vallan ja vangitsivat Lucas Mangopen. Eläkkeellä oleva kenraali ja afrikaanerinationalistisen Afrikaner Volksfront-puolueen johtajiin kuulunut Constand Viljoen loi nopeasti suunnitelman, jonka mukaan joukko puolueeseen kuuluneita Etelä-Afrikan armeijan ja poliisin upseereita hyökkäisi Bophuthatswanaan ja palauttaisi Mangopen valtaan tarkoituksena ylläpitää suurapartheid-järjestelmää. Mangope ilmoitti, että hyökkäyksessä ei saisi käyttää AWB:n jäseniä heidän poliittisen arkaluonteisuutensa vuoksi.


title: Bophuthatswana

text: AWB:n johtaja Eugène Terre’Blanche ehti kuitenkin jo 10. maaliskuuta johtaa 600 kannattajaansa sotaretkelle alueelle. He ajoivat ympäri bantustania ampuen sattumanvaraisesti kaikkia mustia, joiden arvelivat olevan ANC:n kannattajia. Sotaretki päättyi traagisesti Mangopen vastustajien miehittämälle katusululle, jossa syntyneen laukaustenvaihdon jälkeen, televisiokameroiden tallentaessa tapahtumia, yksi raivostunut musta poliisi lopulta teloitti haavoittuneen AWB:n jäsenen. Televisiokuvat valkoisten amatöörisotilaiden epäpätevyydestä mustia ammattisotilaita vastaan murensi hetkessä äärioikeiston käsityksen, että valkoiset "korkeampaan rotuun" kuuluneet ihmiset pystyisivät paremman koulutuksensa ja aseistuksensa ansiosta aina hallitsemaan mustia alkuasukkaita.


title: Bophuthatswana

text: Vapausrintaman kykenemättömyys kaapata valtaa edes yhdessä mustien kotimaassa sai myös Etelä-Afrikan turvallisuusyhteisön luopumaan yhteistyöstä AWB:n kaltaisten järjestöjen kanssa. Valkoisten äärioikeistolaisten liikkeiden uhka demokraattiselle muutokselle päättyi Bophuthatswanan bantustanin kriisin jälkeen. Pian tapahtuman jälkeen niin Inkatha-vapauspuolue, Etelä-Afrikan konservatiivinen puolue kuin suuri osa muista ryhmistä, jotka olivat alun perin suunnitelleet boikotoivansa vaaleja ilmoittivat osallistuvansa niihin.


title: Venäjän metsäpalot 2006

text: Venäjän metsäpalot 2006 tarkoittaa kesällä 2006 Venäjällä tapahtunutta metsäpalojen sarjaa. Metsäpaloja oli poikkeuksellisen paljon: yli 23 000 erillistä paloa. Metsää paloi varsinkin Siperiassa, mutta kymmenittäin erillisiä paloja oli myös Suomen rajan tuntumassa. Paloihin myötävaikutti varsinkin sen vuoden kuiva kesä. Suomeen kantautunut paloista aiheutunut savu nousi huomion kohteeksi varsinkin elokuun alun jälkeen. Savua kantautui myös Ruotsiin. Laajoilla alueilla Etelä-Suomessa ilmanlaatu huonontui paikoin selvästi, ja savun pystyi helposti näkemään ja haistamaan. Savu vaivasi erityisesti joitakin astmapotilaita.


title: Venäjän metsäpalot 2006

text: Venäjällä on palojen sammutukseen tarvittavia lentokoneita, mutta ne olivat sammuttamassa Siperiassa paljon suurempia metsäpaloja. Venäjää arvosteltiin siitä, ettei paloja yritetty sammuttaa riittävän tehokkaasti.


title: Venäjän metsäpalot 2006

text: Suomalaisen metsäntutkimuksen mukaan Venäjällä on 1/5 metsäautoteitä Suomen metsäautotiheyteen verrattuna. Näin ollen palojen sammuttaminen Venäjällä suomalaiseen tapaan on ongelmallista. Metsät kuuluvat Venäjän federaatiossa Neuvostoliiton perintönä liittovaltion metsäkomiteoille, joiden piirit hallinnoivat käytännössä metsäomaisuutta. Metsänhoito- ja -hakkaamistarkoituksiin voidaan metsää vuokrata 49 vuodeksi. Venäjä kiinnittää huomiota metsäpalojen ehkäisyyn muun muassa satelliittivalvonnalla.


title: Eroguro

text: Animessa ja mangassa eroguro on hentain alalaji, joka voi sisältää esimerkiksi sadomasokismia, silpomista, kidutusta ja ulosteita. Myös lonkeroporno määriteltiin alun perin eroguroksi, mutta se luokitellaan nykyisin omaksi kategoriakseen suosionsa vuoksi. Tunnettuja eroguromangaa piirtäviä taiteilijoita ovat esimerkiksi Suehiro Maruo, Toshio Maeda, Henmaru Machino ja Waita Uziga.


title: GPU

text: GPU tarkoittaa ainakin seuraavia asioita:


title: Apu (1969)

text: Apu (nyk. "Dudinka", ) on suomalainen jäänmurtaja, joka tilattiin vuonna 1966 samanaikaisesti sisaraluksensa Varman kanssa helpottamaan kauppamerenkulun kasvun murtajille aiheuttamaa työpainetta. Myös Ruotsin valtiolle 1969 luovutettu Njord on perusrakenteeltaan samanlainen alus. Samoin suomalainen vuonna 1963 valmistunut Tarmo ja Ruotsin 1964 valmistunut Tor kuuluvat samaan murtajaluokkaan.


title: Apu (1969)

text: Jäänmurtaja Apu myytiin Venäjälle vuonna 2006. Jäänmurtaja toimii sen ostaneen Norilski nikelin palveluksessa Jeniseijoella Dudinkassa Pohjois-Venäjällä. Katajanokan sataman alus jätti 18. syyskuuta 2006 jolloin se lähti 10 päivää kestävälle matkalle kohti Murmanskia.


title: Apu (1969)

text: Jäänmurtaja Avun kummina toimi kauppaministeri Grels Teirin puoliso, rouva Doris Teir. Seuraavan vuoden luovutustilaisuudessa merenkulkuhallitus julkisti tavoitteensa pitää myös Perämeren satamat normaalitalvina ympärivuotisesti liikennöitävinä; tämä tavoite on pystytty myös toteuttamaan.


title: Apu (1969)

text: Apu on ensimmäinen jäänmurtaja, jonka rakentamisessa on käytetty Rautaruukin terästä. Vuonna 1968 valmistunut Varma ja Apu ovat ensimmäiset suomalaismurtajat, jotka saivat helikopterikannen peräkannelleen jo rakennusvaiheessa. Jälkiasennuksena sellainen tehtiin ensimmäisenä Tarmoon. Jäätilanteen tiedustelulentoja varten helikopterikannet rakennettiin vanhoihin murtajiin vuosina 1964–1966.


title: Apu (1969)

text: Henkilökuntaa varten murtajassa on tilavat messit ja päivähuoneet sekä kaksi saunaa. Avun kotimaisuusaste on noin 80 prosenttia.


title: Apu (1969)

text: Dieselsähköisessä pääkoneistona on neljä Vaasassa valmistettua keskinopeaa Wärtsilä-Sulzer 8MH51 8-sylinteristä dieselmoottoria. Moottorien sylinterien halkaisija on 510 millimetriä, iskun pituus 550 millimetriä ja kokonaisteho kierrosnopeudella 365 r/min 10 165 kilowattia. Kukin moottori pyörittää omaa Strömbergin 2 400 kilowatin tehoista 400 voltin jännitteistä tasavirtageneraattoria. Tuotetulla sähköllä pyöritetään keulassa kahta 1 618 kilowatin ja perässä kahta 2 500 kilowatin Strömberg-potkurimoottoria.


title: Apu (1969)

text: Alusten erikoisuus on puolijohdetekniikalla toteutettu tehon ohjaus, jota ennen Varman rakentamista kokeiltiin tarkastusalus Saaristossa ja sen sisarlaiva Suunnassa. Kokemukset olivat niin hyviä, että järjestelmä tuli yleiseen käyttöön.


title: Apu (1969)

text: Apudieselit ovat Vaasassa valmistettuja Wärtsilä 614 T -moottoreita. Apugeneraattorit tuottavat 4 × 337 kilowatin teholla 380 V, 50 Hz vaihtovirtaa. Kallistusjärjestelmän kaksi pumppua voivat siirtää 35 sekunnissa 270 tonnia vettä murtajan toiselta puolelta toiselle. Hinausvintturi on Rauma-Repolan valmistetta.


title: Apu (1969)

text: Apu avusti 22. maaliskuuta 1971 suomalaista, vuonna 1956 valmistunutta M/S Finnkraftia Ruotsin rannikolla. Lähes 20 metriä sekunnissa puhaltanut tuuli kasasi jäitä ja Finnkraft juuttui jääkenttään saaden 2–3-metrisen repeämän kylkilevyihinsä. Apu irrotti laivan jäistä ja laiva pääsi omien pumppujensa varassa Uuteenkaupunkiin.


title: Apu (1969)

text: Yksi Avun päämoottori rikkoutui 18. maaliskuuta 1972 ja murtaja joutui olemaan koko kevättalven poissa liikenteestä. Koneen rikkoutuminen, vaikea jäätilanne ja sääennusteen lupaama kehno ilma vaikuttivat siihen, että merenkulkuhallitus päätti lopettaa laivojen avustamisen Kemin, Oulun ja Raahen satamiin.


title: Apu (1969)

text: Kun jäänmurtaja Hansen hinausvintturi rikkoutui Merenkurkussa, täytyi Avun lähteä pariksi viikoksi Saksaan tammikuussa 1982. Talven 1991–1992 Apu sen sijaan kellui koko talven Helsingissä, samoin kävi jäätalvena 1992–1993.


title: Apu (1969)

text: Vuonna 2002 Apu telakoitiin Vuosaaressa ja NMT 450-verkon lopettamisen vuoksi siihen asennettiin samalla Elsacom Global Star dial up -satelliittiviestintäjärjestelmä.


title: Apu (1969)

text: Vuonna 2006 Apu myytiin Venäjälle ja se jätti Suomen jäänmurtajalaivaston.


title: Apu (1969)

text: Vuonna 1971 Apu joutui kesälläkin töihin, sillä Romanian presidentti Nicolae Ceaușescu teki juhannuksen jälkeisellä viikolla valtiovierailun Suomeen. Presidentin seurue tutustui ensin Valmetin Katajanokan telakkaan, josta Apu kuljetti presidentti Ceaușescun ja rouva Elena Ceaușescun Nesteen jalostamolle Sköldvikiin. Ulkoministerit Corneliu Mănescu ja Väinö Leskinen jätettiin Katajanokan rantaan vilkuttamaan. Merimatkan aikana presidentti Kekkonen haastatteli Yleisradion tarpeisiin murtajan päällikköä Tom Artelaa edellistalven jäätilanteesta, hinauksista ja hylkeenpyynnistä.


title: Apu (1969)

text: Samana vuonna Apu toimi kalastusseurueen tukialuksena Unkarin presidentti Pál Losonczin vieraillessa Suomessa elokuun lopulla. Aamutunneille venynyt illallinen ja saunominen jäänmurtajalla eivät tuoneet kalaonnea, sillä presidentti Kekkonen joutui toteamaan aamuisen kalaretken jälkeen: "Kalaa ei tullut, mutta sen sijaan saimme arvokkaita kokemuksia."


title: Apu (1969)

text: Itävallan liittopresidentti Franz Jonas vieraili Suomessa toukokuussa 1972. Hänen vierailuohjelmaansa kuului jäänmurtaja Avun ohjausharjoitus Suomen rannikkovesillä. Harjoitus jäi kuitenkin melko lyhyeksi, sillä liittopresidentti päätti luovuttaa ruorin perämiehen haltuun Avun lähestyessä Kustaanmiekan kapeaa salmea.


title: EXOSAT

text: EXOSAT ("European X-Ray Observatory Satellite") oli Euroopan avaruusjärjestön ensimmäinen röntgensatelliitti. Se rakensi saksalainen Messerschmitt-Bölkow-Blohm-yhtiö (MBB).


title: EXOSAT

text: Se laukaistiin Delta II-kantoraketilla 26. toukokuuta 1983 Vandenberg Air Force Base-rakettikeskuksesta Yhdysvalloista vaikka alun perin oli tarkoitus laukaista se Ariane 1-kantoraketilla.


title: EXOSAT

text:
EXOSATissa oli kolme samaan suuntaan suunnattua instrumenttia, joiden energia-alueet olivat
0,05–2,5 keV, 2–20 keV ja 1–50 keV. Elliptisellä kiertoradalla (apogeum 191710 km, perigeum 347 km, inklinaatio 72,5 astetta) se pystyi mittaamaan eri röntgenlähteitä pitkän aikaa kutakin. Se mittasi myös röntgenlähteiden muuttuvuutta ja Auringon röntgensäteilyä.


title: Post-grunge

text: Post-grunge on vaihtoehtorockin alalaji. Post-grunge-nimitys tuli käyttöön 1990-luvun keskivaiheilla, kun monet huippusuositut Seattlen grunge-yhtyeet, kuten Nirvana, Alice in Chains tai Soundgarden hajosivat tai menettivät suosiotaan.


title: Post-grunge

text: Post-grungelle ominaisia piirteitä ovat muun muassa raskas särökitara ja yleensä yksinkertaiset riffit. Useimmiten kappaleiden säkeet ovat rauhallisia ja kertosäkeet äänekkäitä. Useimmat post-grunge-yhtyeet ovat ottaneet paljon vaikutteita alkuperäisiltä grunge-yhtyeiltä. Monesti myös yhtyeiden kappaleet sopivat paremmin radioon kuin ensimmäisen grungeaallon.


title: Post-grunge

text: 1990-luvun lopulla post-grungeksi kutsuttiin kevyempiä yhtyeitä, kuten Third Eye Blind ja Matchbox Twenty, mutta joskus niitä yhtyeitä kutsutaan poprockyhtyeiksi. Vuosituhannen vaihteessa useita raskaampia yhtyeitä, kuten Puddle Of Mudd, Breaking Benjamin ja Nickelback, alettiin kutsua termillä. Jotkut uudemmista yhtyeistä saavuttivat myös alkuperäisen grungen suosion. Useat kutsuvat post-grunge-yhtyeitä vaihtoehtorockiksi tai moderniksi rockiksi.


title: Post-grunge

text: Post-grungea yleensä pidetään vähemmän "likaisena" kuin alkuperäinen grungemusiikki. Jotkut uskovat, että koko alalaji oli levy-yhtiöiden luoma genre, jolla yritettiin saada grungesta enemmän pop-musiikkia ja helpommin myytäväksi. Useat pitävätkin post-grunge-yhtyeitä "itsensä myyneinä" ja alkuperäisten grungeyhtyeiden kopioijina. Esimerkiksi yhtyettä nimeltä Creed pidetään yleensä Alice in Chainsin ja Pearl Jamin kopiona.


title: Huanglong

text: Huanglong on alue Sichuanin maakunnassa, Kiinassa. Se sijaitsee 150 kilometriä pohjoisluoteeseen maakunnan pääkaupungista Chengdusta Minshanin vuoristossa. Huanglongin alue julistettiin UNESCOn maailmanperintökohteeksi vuonna 1992.


title: Huanglong

text: Huanglong tunnetaan erityisesti värikkäistä lammikoistaan, jotka ovat muodostuneet kalsiittivarastoista, sekä monimuotoisesta metsän ekosysteemistä, lumipeitteisistä huipuistaan, vesiputoksistaan ja kuumista lähteistään. Huanglongissa asuu myös monia uhanalaisia eläimiä, kuten isopanda ja lumiapina.


title: Anssi Vuorio

text: Anssi Vuorio (s. 30. elokuuta 1965 Kajaani) on suomalainen juristi, joka on toiminut pitkään ammattiliittojen johtotehävissä. Hän oli Toimihenkilöunionin johtaja vuosina 2010–2011 ennen sen yhdistymistä Ammattiliitto Prohon. Hän on toiminut sittemmin Pron edunvalvonnassa ict- ja viestintäsektorin johtajana. Aiemmin Vuorio toimi Palvelualojen ammattiliitto PAMin 1. varapuheenjohtaja vuodesta 2002, ja työskenteli sitä ennen Liikealan ammattiliitossa vuodesta 1994.


title: Anssi Vuorio

text: Koulutukseltaan Vuorio on oikeustieteen kandidaatti Helsingin yliopistosta. Hän on aiemmin työskennellyt lakimiehenä ammattiliittojen ja työvoimapiirin palveluksessa. Hän on toiminut sopimuspäällikkönä Palvelualojen ammattiliitossa vuodesta 2000 ja sopimusvastaavana Liikealan ammattiliitossa 1999. Lisäksi hän on toiminut lakimiehenä sekä Liikealan ammattiliitossa (1994) ja Uudenmaan työvoimapiirissä vuosina 1990–1994. Oikeusneuvosmiehenä hän toimi Helsingin raastuvanoikeudessa vuonna 1990.


title: Anssi Vuorio

text: Vuorion luottamustehtäviä ovat olleet muun muassa Eläke-Fennian hallintoneuvoston jäsenyys ja UNI Europa kaupan jaoston jäsenyys.


title: Anssi Vuorio

text: Vuorio harrastaa ulkoilua ja hänen perheeseensä kuuluvat vaimo sekä kaksi lasta.


title: Orania-Nassau

text: Orania-Nassau () on Nassaun suvun haara, jolla on ollut merkittävä asema Alankomaiden historiassa siitä asti, kun Vilhelm I Oranialainen järjesti hollantilaisten kapinan Espanjan hallintoa vastaan, mikä johti kahdeksankymmenvuotisen sodan jälkeen itsenäiseen Hollannin valtioon.


title: Orania-Nassau

text: Useat suvun jäsenet toimivat kahdeksankymmenvuotisen sodan aikana ja sen jälkeen kuvernöörinä tai käskynhaltijana (hollanniksi "stadhoulder"). Alankomaiden oltua pitkään tasavalta siitä tuli vuonna 1815 Orania-Nassaun suvun johtama monarkia.


title: Orania-Nassau

text: Orania-Nassaun sukuhaara syntyi saksalaisen Nassau-Bredan Henrik III:n ja burgundilaisen Châlon-Oranian Claudian avioliiton tuloksena. Heidän poikansa René Châlonilainen otti käyttöön uuden sukunimen Orania-Nassau. Vilhelm I oli hänen veljenpoikansa ja seuraajansa.


title: Orania-Nassau

text: 1600-luvun loppupuolella suku hallitsi myös Isoa-Britanniaa, kun Oranian ruhtinas Vilhelm syrjäytti kuningas Jaakko II:n mainiossa vallankumouksessa 1688–1689 ja nousi tämän seuraajaksi Vilhelm III Oranialaisena.


title: Orania-Nassau

text: Ensimmäinen Nassaun kreivi oli Henrik I, joka eli 1200-luvun alkupuoliskolla. Hänen poikansa Walram ja Otto jakoivat vuonna 1255 Nassaun kreivikunnan. Orania-Nassaun suku polveutuu Oton jälkeläisistä. Suvun jäsen Engelbert I, joka tarjoutui Burgundin herttuaksi, avioitui hollantilaisen aatelisnaisen kanssa ja peri maata Hollannista. Suvun merkitys kasvoi 1400- ja 1500-luvuilla. Nassau-Bredan Henrik III nimitettiin Hollannin ja Seelannin käskyhaltijaksi 1515. Henrikiä seurasi 1538 Oranian ruhtinas René Châlonilainen. Kun René kuoli ennenaikaisesti taistelussa 1544, hänen omistuksensa siirtyivät hänen veljenpojalleen, Vilhelm I Oranialaiselle. Siitä saakka suvun nimi on ollut Orania-Nassau.


title: Orania-Nassau

text: Vaikka Pyhän saksalais-roomalaisen keisarikunnan Kaarle V vastusti uskonpuhdistusta, hän hallitsi protestanttisia Hollannin maakuntia varsin maltillisesti ja kunnioitti paikallisia tapoja. Sitä vastoin Kaarlen seuraaja Filip II aloitti avoimen taistelun Hollannin saattamiseksi jälleen katoliseksi. Tyytymättömyys kasvoi, ja Vilhelm Oranialainen nousi puolustamaan Hollannin asukkaita, jotka olivat pääosin kalvinisteja. Tilanne vaikeutui kahdeksankymmenvuotisen sodan alettua 1568. Vilhelmin onnistui kuitenkin kääntää asiat edukseen, kun protestanttikapinalliset hyökkäsivät Pohjanmereltä Briellen rannikkokaupunkiin 1572. Monet Hollannin kaupungit antoivat tukensa Vilhelmille. 1570-luvun aikana hänen täytyi puolustaa ydinmaakuntiaan Hollannissa useita kertoja, mutta 1580-luvulla sisämaan kaupungit oli turvattu. Vilhelm Oranialaista pidettiin uhkana alueen espanjalaiselle hallinnolle, ja vuonna 1584 Filipin palkkamurhaaja surmasi hänet.


title: Orania-Nassau

text: Vilhelmin jälkeen Hollannin sotilaalliseen johtoon valittiin hänen toinen poikansa Morits Oranialainen. Hänen etevyytensä sotilasjohtajana ja Filip II:n kuolema 1598 antoivat hänelle erinomaisen mahdollisuuden valloittaa laajoja alueita, jotka kuuluvat nykyiseen Alankomaiden kuningaskuntaan. 1600-luvun alussa Hollannin käskyhaltijan ja Johan van Oldebarneveltin johtaman vaikutusvaltaisen kauppiasryhmän välille syntyi kiistoja, kun Morits halusi laajentaa valtaansa Alankomaiden yhtyneissä maakunnissa. Morits sai lisää valtaoikeuksia järjestämällä Oldebarneveltin oikeusmurhan.


title: Orania-Nassau

text: Morits Oranialainen kuoli naimattomana 1625 eikä hänellä ollut lapsia. Hänen seuraajansa oli hänen velipuolensa, Fredrik Henrik, Vilhelm I:n nuorin poika. Morits kehotti kuolinvuoteellaan seuraajansa avioitumaan mahdollisimman pian. Muutaman viikon kuluttua Moritsin kuolemasta Fredrik Henrik meni naimisiin Amalia van Solms-Braunfelsin kanssa. Fredrik Henrikille ja Amalialle syntyi yksi poika ja useita tyttäriä. Tyttäret naitettiin moniin merkittäviin sukuihin kuten Hohenzollerniin ja Friisinmaan Nassauhun, jonka jäsenet toimivat alueen käskynhaltijoina. Fredrik Henrikin ainoa poika, Vilhelm avioitui Englannin kuningas Kaarle I:n vanhimman tyttären, Maryn kanssa. Amalia toimi lastensa avioliittojen järjestäjänä.


title: Orania-Nassau

text: Fredrik Henrik kuoli 1647], ja hänen seuraajakseen tuli hänen poikansa Vilhelm. Kun kahdeksankymmenvuotisen sodan päättävästä Westfalenin rauhasta oltiin sopimassa, Vilhelm yritti kasvattaa sotilaallista voimaansa vankistaakseen virkaansa. Kun Amsterdamin johdon vastustettua suunnitelmaa Vilhelm piiritti kaupungin. Piiritys lietsoi kaupungin johdon vihaa Vilhelmiä kohtaan, joka kuoli kuitenkin 1650 isorokkoon. Häneltä jäi postuumi poika, Vilhelm. Hollannin tasavallan johto käytti tilaisuuden hyväkseen ja jätti käskyhaltijan paikan avoimeksi. Vastasyntynyt Oranian ruhtinas Vilhelm oli karkotettu, ja hänen koulutuksestaan käytiin kiistaa hänen äitinsä Mary ja isoäitinsä Amalian välillä. Jälkimmäinen halusi Vilhelmille koulutuksen, joka palauttaisi Oranian vallan. Mary taas halusi antaa täysin englantilaisen koulutuksen. Myös Hollannin tasavalta pyrki vaikuttamaan asiaan ja teki Vilhelmistä "valtion lapsen", jonka tasavalta kouluttaa. Tasavallan antama opin punaisena lankana oli pitää Vilhelm poissa vallasta. Vilhelmistä tulikin varsin kuuliainen tasavaltaa ja sen johtoa kohtaan.


title: Orania-Nassau

text: Ranska ja Englanti hyökkäsivät Hollantiin 1672. Käskynhaltijan sotilaallinen valtaa ei pidetty enää turhana, ja Vilhelmistä tuli käskynhaltija Vilhelm III. Hän torjui maahantunkeutumisen menestyksekkäästi ja anasti vallan. Vilhelmillä oli enemmän valtaa kuin hänen edeltäjillään kahdeksankymmenvuotisessa sodassa. Vilhelm avioitui vuonna 1677 Marian kanssa, joka oli tulevan kuninkaan, Jaakko II:n tytär. Vuonna 1688 Vilhelm III syöksi katolisen appensa Englannin valtaistuimelta. Hänet ja hänen puolisonsa kruunattiin Englannin kuninkaaksi ja kuningattareksi 11. huhtikuuta 1689. Vilhelm kuoli lapsettomana ratsastusonnettomuudessa 8. maaliskuuta 1702. Englannin hallitsijaksi tuli kuningatar Anna.


title: Orania-Nassau

text: Tasavallan johto tajusi, että voimakas Vilhelm III oli heikentänyt heidän asemaansa, ja se julisti toisen kerran käskynhaltijan tehtävän avoimeksi. Suurimpana syynä tähän oli kiista Oranian ruhtinaan arvonimestä Friisinmaan Nassaun Johan Willem Frison ja Preussin kuninkaan, Fredrik I:n välillä. Jälkimmäinen oli asianmukainen perillinen, joka oli nimitetty äidinisänsä Fredrik Henrikin tahdosta perimään Oranian ruhtinaan arvonimen, mikäli suku sammuisi. Kiista ratkaistiin siten, että kumpikin sai käyttää arvonimeä. Ongelma maittenomistuksesta ratkesi itsestään, kun Ludvig XIV valloitti Oranian ruhtinaskunta vuonna 1713. Johan Willem Friso hukkui 1711, ja häneltä isänsä kuoleman jälkeen syntynyt poika, Vilhelm IV. Hänet julistettiin Gelderlandin, Overijsselin, Drenthen sekä Utrechtin käskyhaltijaksi 1722. Ranskan hyökättyä 1747 Vilhelm IV:stä tuli koko Hollannin tasavallan käskynhaltija.


title: Orania-Nassau

text: Vilhelm IV kuoli 1751, ja hänen kolmevuotiaasta pojastaan, Vilhelm V:stä tuli käskynhaltija. Koska Vilhelm oli alaikäinen, yhdistyneitten provinssien johto hallitsi hänen puolestaan. Se heikensi tahallaan tulevan hallitsijan luonnetta tehden hänestä päättämättömän. Vilhelmin avioliitto Preussin Wilhelminan kanssa helpotti tätä vikaa jonkin verran. Vilhelmin kykenemättömyys hallita kunnollisesti oli pieni tekijä Hollannin tasavallan rappeutumisessa. Suurempi haitta oli tasavallan johdon korruptio. Vuonna 1787 hän selvisi vallankumousyrityksestä Preussin puututtua asioihin. Ranskan hyökättyä 1796 hänen täytyi paeta, eikä hän palannut koskaan.


title: Orania-Nassau

text: Vuoden 1795 jälkeen Orania-Nassaun sukua kohtasi vaikea ajanjakso, jolloin sen oli elettävä maanpaossa Euroopan – etenkin Preussin ja Englannin – hoveissa. Vilhelm V kuoli 1806.


title: Orania-Nassau

text:
Napoleonin Ranskan kaaduttua 1813 Vilhelm V:n poika Willem Frederik palasi Alankomaihin, ja hänestä tuli maan prinssihallitsija Vilhelm I. Iso-Britannia tuki Vilhelmin valtaannousua vahvistaakseen Alankomaita ja estääkseen siten Ranskan tunkeutumisen maahan. Vuonna 1815 Belgia ja Luxemburg liitettiin Vilhelmin alueisiin. Vilhelm yritti luoda yhteisen kulttuuriin valtakuntaansa, mikä ärsytti etenkin valtakunnan eteläosia. Näitten aluelaajennusten takia Alankomaiden ruhtinaskunnasta tuli kuningaskunta 15. maaliskuuta 1815. Oranian ruhtinas piti oikeudet Nassaun maihin (Dillenburg, Dietz, Beilstein, Hadamar ja Siegen) Keski-Saksassa. Toisaalla Preussin kuningas oli onnistunut 1813 saamaan valtaansa Luxemburgin herttuakunnan, jonka hän oli katsonut perineensä Luxemburgin herttuatar Annalta. Asia ratkaistiin Wienin kongressissa: Preussille annettiin Nassaun maat Keski-Saksassa, ja Alankomaat sai puolestaan Luxemburgin, josta tehtiin nyt suurherttuakunta.
Vuonna 1830 Belgia julistautui itsenäiseksi, mikä johti tuhoisaan sotaan. Vilhelm jatkoi sotaa vuoteen 1839 asti, jolloin hänen oli pakko myöntyä rauhaan. Menetettyään mahdollisuutensa saada Belgia takaisin Vilhelm päätti 1840 luopua kruunusta. Hallitsijan valtaa kavennettiin Vilhelm I:n seuraajan Vilhelm II:n hallituskaudella uudella perustuslailla, jonka kuningas oli määrännyt estääkseen vuoden 1848 vallankumouksen leviämisen maahansa.


title: Orania-Nassau

text:
Vilhelm II kuoli 1849. Kuninkaaksi tuli edellisen poika, Vilhelm III, jota luonnehdittiin konservatiiviksi, jopa taantumukselliseksi. Hän vastusti vuoden 1848 perustuslakia ja koetti jatkuvasti muodostaa omaa kuninkaallista hallitustaan. Vuonna 1868 hän yritti myydä Luxemburgin Ranskalle, mikä aiheutti riidan Preussin ja Ranskan välille.
Vilhelm III:n avioliitto Württembergin Sofian kanssa oli onneton, ja hänen perillisensä kuolivat nuorina, mikä alkoi uhata Orania-Nassaun suvun jatkumista. Sofian kuoltua 1877 Vilhelm avioitui Waldeckin ja Pyrmontin Emman kanssa 1879. Vuotta myöhemmin syntyi kruununperijätär Vilhelmiina. Vilhelmin kuollessa 1890 Orania-Nassau-suku sammui miehenpuolelta.


title: Orania-Nassau

text: Koska nainen ei voinut periä kruunua Luxemburgissa saalilaisen lain nojalla, uusi suurherttua tuli Nassau-Weilburgin suvusta. Pelko suvun täydellisestä sammumisesta säilyi vuoteen 1909 saakka, jolloin Juliana syntyi. Kuningasperhe pysyi pienenä aina 1930- ja 1940-lukujen taitteeseen asti, jolloin Julianan lapset syntyivät.


title: Orania-Nassau

text: Vilhelmiina hallitsi Alankomaita 50 vuotta vuodesta 1898 vuoteen 1948. Hän oli hollantilaisten vastarinnan symboli toisen maailmansodan aikana. Monarkian moraalinen arvovalta palautui hänen hallituskaudellaan. Toisen maailmansodan jälkeen Vilhelmiinan luopui kruunusta tyttärensä Julianan hyväksi. Hänen aikanaan kuningasperhe astui yhä enemmän julkisuuteen, ja se tuli tunnetuksi "pyöräilevänä monarkiana" kuninkaallisen perheen jäsenten maaseudulle tekemien pyöräretkien ansiosta. Kruununperijätär Beatrixin avioituminen saksalaisdiplomaatti Claus von Amsbergin kanssa aiheutti suurta vastustusta. Claus oli näet palvellut Hitler-Jugendissa ja myöhemmin Wehrmachtissa. Hänestä tuli kuitenkin yksi suositummista kuningasperheen jäsenistä. Vuonna 1980 Juliana luovutti vallan Beatrixille. Beatrixin tapa hallita oli ammattimaisempi ja näkymättömämpi kuin edeltäjänsä. Beatrix luovutti vuonna 2013 kruunun pojalleen Willem-Alexanderille, josta tuli Alankomaiden ensimmäinen miespuolinen hallitsija yli sataan vuoteen. Nykyään monarkia nauttii hollantilaisten enemmistön suosiota.


title: Orania-Nassau

text: Vuonna 1948 kruunusta luopunut ja vuonna 1962 kuollut Vilhelmiina oli viimeinen ”aito” Orania-Nassaun suvun edustaja Alankomaiden valtaistuimella. Koska kruunu on sen jälkeen periytynyt naislinjan kautta kolmesti, on mieslinjainen hallitsijasuku periaatteessa vaihtunut jokaisella kerralla, mutta kuningashuone käyttää edelleen Orania-Nassaun nimeä. Juliana kuului isänsä puolelta Mecklenburg-Schwerinin sukuun, Beatrix Lippen sukuun ja Willem-Alexander Armsbergin sukuun, jotka ovat kaikki saksalaisia sukuja.


title: Orania-Nassau

text: Orangen kaupunki ja entinen Oranian ruhtinaskunta (Principauté d´Orange - Prindom van Oranje) sijaitsee etelä-Ranskassa, nyk. Provencen alueella. Orange on vanha roomalainen kaupunki (Arausio) jossa sijaitsee mm. vanha roomalainen teatteri sekä suuri Mariuksen riemukaari. Oranian prinssisuvut olivat d´Orange, de Baux, de Chalon sekä van Nassau. Hollannin kuningatar ja kruununprinssi kantavat edelleen Oranian prinssien arvonimeä.


title: Ravennan eksarkaatti

text: Ravennan eksarkaatti oli Bysantin vallan keskus Italiassa 500-luvun lopulta vuoteen 751, jolloin langobardit surmasivat viimeisen eksarkin.


title: Ravennan eksarkaatti

text: Ravennasta tuli Länsi-Rooman pääkaupunki keisari Honoriuksen aikana vuonna 404 hyvän satamansa ja puolustettavan sijaintinsa ansiosta. Kaupunki säilyi Rooman pääkaupunkina keisarikunnan luhistumiseen vuonna 476 saakka, jonka jälkeen siitä tuli Odovakarin ja sitten ostrogoottien kuninkaan Teoderik Suuren pääkaupunki. Lopulta gootteja vastaan vuosina 535–552 sotinut Bysantin kenraali Belisarius valloitti kaupungin ja siitä tuli vuonna 539 Bysantin provinssikeskus. Langobardien aloitettua maahantunkeutumisensa vuonna 568, Ravennasta tehtiin keisarillinen eksarkaatti Maurikioksen aikana, kun Bysantti huomasi joutuvansa taas pitkälliseen sotaan Italiasta.


title: Ravennan eksarkaatti

text: Eksarkaatti oli järjestetty herttuakuntiin (esimerkiksi Rooman herttuakunta, Veneton herttuakunta, Calabrian herttuakunta, Spoleto), joiden keskuspaikat olivat enimmäkseen rannikkokaupunkeja langobardien hallitessa niemimaan keskiosia. Herttuakuntien sotilaallinen ja poliittinen johtaja oli eksarkki itse, Bysantin keisarin edustaja Ravennassa.


title: Ravennan eksarkaatti

text: Ravennan eksarkaatti ei kattanut kaikkia Bysantin Italian alueita, vaan bysanttilainen Sisilia oli erillinen provinssinsa, kun taas Korsika ja Sardinia kuuluivat Afrikan eksarkaattiin. Rooman todellinen hallitsija oli paavi, jonka suhteet Bysanttiin olivat ongelmalliset. Vähitellen kaikki eksarkaatin alueet siirtyivät paaville tai langobardeille, jotka valloittivat itse Ravennan noin 750.


title: Diamond Aircraft Industries

text: Diamond Aircraft on itävaltalainen lentokonetehdas, joka toimii Wienin lähellä olevassa Wiener Neustadtissa.


title: Diamond Aircraft Industries

text: Yhtiö perustettiin vuonna 1981 nimellä Hoffmann Flugzeugbau - se kehitti H36-moottoripurjelentokoneen. Vuonna 1991 yhtiön nimi muuttui muotoon HOAC AG. Christian Dries on johtanut yritystä vuodesta 1989 alkaen ja Driesin perhe on nykyisin yhtiön omistaja.


title: Diamond Aircraft Industries

text:
Yhtiö on toimintansa aikana toimittanut yli 3 500 1-2 -moottorista yleisilmailun lentokonetta. Sen alihankintaketjussa työskentelee 1 000 ihmistä eri puolella maailmaa. Koneet ovat kokonaan hiilikuitulujitteisia. Niiden moottorit, joita yhtiö nykyään itse suunnittelee ja valmistaa, ovat dieselmoottoreita.
Vuonna 2005 tuotannossa oli:


title: West Sussex

text: West Sussex eli Länsi-Sussex on Kaakkois-Englannin lääniin kuuluva kreivikunta eteläisessä Englannissa. Sen rajanaapureita ovat East Sussex (sekä Brighton & Hoven kaupunki), Hampshire ja Surrey. Sussexin historiallinen kreivinkunta jakautui itä- ja länsiosiin jo 1100-luvulla ja alueet saivat erilliset hallintonsa vuonna 1888.


title: West Sussex

text: Kooltaan kreivikunta on 1991 neliökilometrin laajuinen ja sillä on noin 726 000 asukasta (2004). Hallinnollisena keskuskaupunkina toimii Chichester.


title: West Sussex

text: West Sussex on jakaantunut seitsemään paikallishallinnolliseen alueeseen ("district"):


title: Salasana: Swordfish

text: Salasana: Swordfish on yhdysvaltalainen cyberpunk-toiminta/trilleri -elokuva. Se sai ensi-iltansa vuonna 2001. Elokuvan ohjasi Dominic Sena ja sen päärooleissa esiintyvät Hugh Jackman, John Travolta, Halle Berry, Don Cheadle ja Vinnie Jones.


title: Salasana: Swordfish

text: Stanley (Jackman), huipputaitava hakkeri, houkutellaan mukaan suureen pankkiryöstöön. Alamaailman johtaja Gabriel (Travolta) ja hänen avustajansa Ginger (Berry) haluavat tämän murtautuvan pankin tietokoneelle ja jotta he voisivat varastaa valtion rahavaroja. Gabriel tarjoaa Stanleylle vastapalvelukseksi avusta mahdollisuuden saada Stanleylle tyttärensä huoltajuus. Gabriel paljastaa että he eivät ole tavallisia rikollisia, vaan agentteja, jotka saavat palkkaa salaperäisestä sodasta terrorismia vastaan. Nämä varastetut pääomat takaisivat heille rajattomat resurssit tässä kamppailussa.


title: Trotskilaisuus Suomessa

text: Lev Trotskin (1879–1940) ajatuksiin tukeutuva kommunistinen liike eli trotskilaiset ei ole koskaan noussut merkittäväksi aatteelliseksi suuntaukseksi Suomen vasemmiston keskuudessa. Ensimmäiset trotskilaiset järjestäytyivät 1970-luvulla. Käsite trotskilaisuus on kuitenkin ollut käytössä 1920-luvulta lähtien, sillä Suomen Kommunistinen Puolue (SKP) tuomitsi Trotskin opit Kominternin (1919-1943) jäsenpuolueena ankarasti.


title: Trotskilaisuus Suomessa

text: SKP keskusteli NKP(b):n sisäisestä tilanteesta vuodesta 1924 alkaen ja puoluejohto asettui kannattamaan Stalinin johtamaa enemmistölinjaa. SKP:n Otto Wille Kuusinen johti syyskuussa 1927 Kominternin kokousta, jossa Lev Trotski erotettiin järjestön toimeenpanevan komitean jäsenyydestä. Vuonna 1928 SKP ilmoitti päätöksessään, ettei sen riveissä ollut esiintynyt Trotskin kannattajia.


title: Trotskilaisuus Suomessa

text: SKP:n alkuaikojen veteraani ja työväenlauluperinteen tallentaja Sulo Vakkari julkaisi vuosina 1963–1971 trotskilaista "Luokkataistelu"-lehteä. Hän julkaisi jo vuonna 1953 nimimerkillä ”Vanha työmies” 29-sivuisen kirjasen "Ministerikommunistien petos", jossa kritisoitiin voimakkaasti SKP:n ”stalinistista” kansanrintamapolitiikkaa. Vakkari tapasi ennen kuolemaansa yhden vaikutusvaltaisimmista trotskilaisista, Neljännen internationaalin johtoon jo toisen maailmansodan aikaan nousseen Ernest Mandelin.


title: Trotskilaisuus Suomessa

text: Trotskilainen argumentaatio oli tuttua 1960-luvun aktivisteille. Ernest Mandel puhui Suomessa samana syksynä kun vanha vallattiin 1968. Demarinuoret julkaisivat useita Mandelin kirjoituksia suomeksi. SDP:n opiskelijanuorissa oli myös 1960-luvun lopulla hetken trotskilainen suuntaus. Suomalaiset lukivat New Left Review -lehteä, jonka toimituskuntaan kuului myös trotskilaisia. 1960-luvulla oli muodissa sanonta: ”Kaikkihan Trotskin tuntee, mutta kukaan ei julistaudu trotskilaiseksi”.


title: Trotskilaisuus Suomessa

text: Vasta 1970-luvulla Suomessa järjestäytyi ensimmäinen trotskilainen ryhmä, kun kymmenisen nuorta perusti "Punikkiryhmät/Röda grupper" -järjestön. Vuodesta 1974 alkaen ryhmä tunnettiin nimellä "Vallankumoukselliset kommunistit/Revolutionära kommunisterna" (VK/RK). VK toimi Helsingissä, Turussa ja sittemmin myös Tampereella. Helsingissä ryhmän yhdyshenkilönä toimi Pekka Haapakoski ja Turussa Sebastian Lindén. Sen aktiivisin naisjäsen oli helsinkiläinen Mariella Lindén, joka toimi myös Puna-akat/Rödkärringarna-feministiryhmässä (1973, vuodesta 1974 Marxist-Feministerna). VK oli Neljännen internationaalin (yhdistynyt sihteeristö) (USFI) kannattajajäsen, jolla ei ollut osaston täysiä oikeuksia. VK julkaisi lehteä "Työväenvalta" (1974–1976 "Neuvostovalta") vuoteen 1979 asti.


title: Trotskilaisuus Suomessa

text: VK oli mukana Espanja-solidaarisuustyössä ja jonkin verran Chile-solidaarisuustyössä sekä kehitti toimintaa Itä-Euroopan oppositioiden puolesta. VK syntyi osittain Vietnamin sotaa vastustaneen opiskelijaliikkeen nousun myötä ja sodan päättyminen keväällä 1975 poisti yhden koossa pitäneen voiman. VK hajosi, kun Pekka Haapakoski ja Sebastian Lindén muuttivat 1977 Ruotsiin. Samoihin aikoihin järjestön naisjäsenet irtaantuivat marxilaisuudesta radikaalifeminismin kannattajiksi. Haapakoski toimi pitkään aktiivisesti USFI:n Ruotsin osastossa.


title: Trotskilaisuus Suomessa

text: Työväenvallan viimeinen toimittaja, tamperelainen Aulis Kallio, jatkoi 1980-luvulla Michel Vargan johtaman trotskilaisen suuntauksen (International League for the Reconstruction of the Fourth International) puhemiehenä Suomessa. Kallio julkaisi vuosina 1980-1984 lehtiä "Internationaali" ja "Rynnäkkö". Rynnäkössä esimerkiksi puolustettiin voimakkaasti Puolan työläisten kamppailua "todellisen sosialismin" puolesta. VK:n entisistä naisjäsenistä poliittisesti aktiivisin on ollut Margherita (Lolo) Zilliacus, joka toimi 1980-luvun alussa SKDL:n kaupunginvaltuutettuna Tammisaaressa.


title: Trotskilaisuus Suomessa

text: Suomessa toimii nykyään kolme trotskilaiseen perinteeseen nojaavaa järjestöä, Sosialistiliitto (SL), pienempi Marxilainen työväenliitto (MTL) sekä Sosialistinen Vaihtoehto (SV). Vuonna 1995 nimellä Kommunistinuoret perustettu Sosialistiliitto toimii lähinnä Helsingissä, mutta sillä on paikallisryhmiä myös muualla. Sosialistiliiton tunnetuin aktivisti on Juhani Lohikoski, joka johti myös Suomen Attacia 2002–2004. SL julkaisee lehtiä Murros ja Antikapitalisti.


title: Trotskilaisuus Suomessa

text: Marxilainen työväenliitto perustettiin keväällä 2000, kun aiemmin nimellä Marxilainen oppositio Sosialistiliitossa toimineet aktivistit irtautuivat liitosta. MTL julkaisee lehtiä "Työväen Mielipide" ja "Marxilainen".


title: Trotskilaisuus Suomessa

text: Toinen MTL:n perustajista muodosti sittemmin Komitean työväeninternationaalin puolesta (CWI) kanssa sympatisoivan Sosialistisen Vaihtoehdon, joka toimi ensi kertaa aktiivisesti huhtikuusta 2002 kesäkuuhun 2004. Järjestöllä on vuodesta 2010 lähtien jälleen ollut toimintaa muun muassa Oulussa ja Helsingissä, ja se julkaisee nykyisin myös samannimistä lehteä.


title: Trotskilaisuus Suomessa

text: Aulis Kallio perusti kesällä 2002 lyhytikäisen "Sarastus"-verkkolehden. Sarastus ilmoitti olevansa poliittisesti lähellä brittiläistä Alliance for Workers Libertyä.


title: Virologia

text: Virologia eli virusoppi on mikrobiologian osa-alue, joka tutkii viruksia. Virologian tutkimusalueisiin kuuluu muun muassa virusten rakenne, luokitus, evoluutio ja niiden aiheuttamat sairaudet.


title: Mohácsin taistelu

text: Mohácsin taistelu oli 29. elokuuta 1526 käyty taistelu Unkarin kuningaskunnan ja Osmanien valtakunnan välillä lähellä Mohácsin kylää nykyisen Unkarin etelärajalla. Taistelu päättyi unkarilaisten ratkaisevaan tappioon ja kansalliseen onnettomuuteen. Surmansa sai esimerkiksi maan kuningas Ludvig II ja 20 000 muuta unkarilaista. Osmanisulttaani Suleimanille voitto oli yksi hänen uransa suurimmista. Mohácsin taistelun jälkeen osmanit valtasivat Unkarin tasangon muun Unkarin jakautuessa Habsburgien hallitsemaan länsi- ja pohjoisosaan, sekä osmanien suojelemaan Transsilvanian ruhtinaskuntaan.


title: Mohácsin taistelu

text: 15600-luvun alussa Unkarin valtaistuimelle oli noussut kuningas Ludvig II ja Osmanien valtakunnan hallitsijaksi oli kohonnut sulttaani Suleiman. Osmanien sulttaani hallitsi 12–13 miljoonaa alamaista, kun taas Unkarin väkiluku oli noin 4 miljoonaa. Unkaria vaivasi arvovaltaisen johdon puuttuminen ja sitä seurannut eri ryhmittymien keskinäinen kilpailu, kun taas vastaavasti Osmanien valtakunnalla oli tehokas hallintokoneisto. Osmaneilla oli myös suuri ja kurinalainen armeija. Unkari oli puolestaan sotilaallisesti valmistautumaton suureen yhteenottoon, vaikkakin maiden välisellä rajaseudulla tapahtui jatkuvia kahakoita ja tehtiin ryöstöretkiä. Osmanit kokivat Unkarin uhkana etenkin, koska maan Habsburgihallitsijoilla oli läheiset suhteet osmanien päävastustajana pidetyn Espanjan kuningas ja Saksan keisari Kaarlen kanssa. Unkarin tasanko oli myös portti hyökkäykselle Itävaltaan.


title: Mohácsin taistelu

text: Osmanit olivat ottaneet tärkeän voiton Persiasta vuonna 1514, mikä vapautti heidän voimavaransa toimintaan lännessä. Unkarin etelärajaa oli turvannut pitkään linnoitusten ketju, joka kuitenkin murtui 1520-luvun alussa. Unkarilaiset olivat kieltäytyneet jatkamasta maiden välistä aselepoa vuonna 1520 ja seuraavana vuonna eteläisen linnoitusketjun tärkeän osan muodostanut Belgrad menetettiin osmaneille. Toisaalla osmanit valtasivat Rodoksen vuonna 1522, jota seurasi toimeton kausi. Pääasiassa ryöstösaaliilla eläneet janitsaarit kapinoivat vuonna 1525 toimettomuuden takia. Suleiman tukahdutti kapinan ja alkoi 1. joulukuuta koota joukkoja uutta sotaretkeä varten. Ajankohta oli maailmanpoliittisesti otollinen sotaretkelle. Unkarin liittolainen keisari Kaarle oli sodassa Ranskaa vastaan ja osmanit olivat hieman aiemmin solmineet rauhansopimuksen Puolan kanssa. Unkari jäi näin ilman liittolaisia.


title: Mohácsin taistelu

text: Suleiman lähti joukkoineen ja suurvisiiri Ibrahim paššan kanssa Konstantinopolista 23. huhtikuuta 1526. Osmanien armeijaan kuului noin 100 000 miestä ja 300 tykkiä. Matka Belgradiin kesti lähes kolme kuukautta. Osmanien joukkojen keskitys ei jäänyt unkarilaisilta huomaamatta, mutta heidän omien joukkojensa kokoaminen oli hidasta. Osmanit etenivät Unkariin Tonavan länsirantaa pitkin huoltaen joukkojaan joen kautta. Arkkipiispa Pál Tomorin johtamat unkarilaiset vetäytyivät osmanien tieltä Unkarin tasangolle. Unkarilaiset päättivät asettua puolustukseen hieman nykyisen Unkarin etelärajan pohjoispuolella sijaitsevan Mohácsin kylän luona. Paikan puolustaminen merkitsi sitä, että unkarilaiset apujoukot Kroatiasta ja Transsilvaniasta eivät ehtisi paikalle, mutta vetäytyminen merkitsisi Etelä-Unkarin jättämistä vihollisen armoille. Unkarilaisen armeijan koosta Mohácsissa on esitetty hieman toisistaan poikkeavia arvioita, mutta tavallisesti niiden suuruudeksi on esitetty 25 000–30 000. Mukana oli kuningas Ludvig ja suuri osa Unkarin ylimystöstä. Armeija käsitti eri paronien yksityisarmeijoita ja suuri osa unkarilaisista oli ratsuväkeä. Jalkaväki koostui palkkasotureista. Unkarilaisen armeijan leiri perustettiin vetiselle tasangolle hieman Mohácsista etelään. Tasangolla oli leveyttä noin 10 kilometriä ja tasanko päättyi metsäisille kukkuloille.


title: Mohácsin taistelu

text: Taistelu Mohácsissa käytiin 29. elokuuta. Suleimanin armeija saapui lopulta metsäisille kukkuloille Mohácsin tasangon laidalle. Unkarilainen ylimystö uskoi raskain haarniskoin varustetun ratsuväen vievän voiton osmanien joukoista. Tarkoituksena oli, että raskas ratsuväki murskaisi painollaan tiensä läpi etenevien osmanijoukkojen ja ylimystö taivutteli kuningas Ludvigin käymään taisteluun. Osmanien puolella kevyiden akıncı-joukkojen komentaja neuvoi sulttaania ottamaan unkarilaisen ratsuväen hyökkäyksen vastaan antamalla osmanien linjan taipua hyökkäyksestä taaksepäin, jolloin kaartuneen linjan sivustat hyökkäisivät unkarilaisten sivustaan ja piirittäisivät vihollisen. Itse taistelukentällä osmaneja oli ehkä noin 45 000. Heidän määräänsä on usein liioiteltu etenkin myöhemmissä kristityissä lähteissä.


title: Mohácsin taistelu

text: Molemmat osapuolet valmistautuivat ensin taisteluun ja unkarilaisten aloittama hyökkäys koitti lopulta keskipäivällä. Raskaan ratsuväen rynnäkköä johti kultaiseen haarniskaan sonnustautunut Pál Tomori. Taistelun yksityiskohdat vaihtelevat hieman eri lähteiden mukaan. Tomorin ratsuväen onnistui ensin murtaa turkkilaisten rintama. Ennen hyökkäyksen pysähtymistä ratsuväki oli miltei saavuttaa taistelukentällä olleen sulttaani Suleimanin. Turkkilaisten lähteiden mukaan suurvisiirin onnistui kuitenkin johtaa vetäytymistä hallitusti. Samalla kun unkarilaisten ensimmäinen rynnäkkö kului lopulta loppuun, osmanien rintaman taipumisesta innostuneet kuningas Ludvigin johtamat muut unkarilaiset kävivät omaan rynnäkköönsä. Osmanien ratsu- ja jalkaväki saarsi hyökänneet unkarilaiset samalla, kun osmanien tykistö avasi tulen. Saarretut unkarilaiset oli voitettu kaksi tuntia myöhemmin.


title: Mohácsin taistelu

text: Unkarilaisille Mohácsin taistelu oli kansallinen onnettomuus. Arkkipiispa, kuusi prelaattia ja 28 paronia olivat saaneet surmansa taistelussa. Kuningas Ludvig oli yrittänyt paeta, mutta hän hukkui kesäsateiden jälkeen tulvineeseen Csele-jokeen. Surmansa oli saanut myös lähes koko unkarilainen ratsu- ja jalkaväki. Yhteensä unkarilaisia oli saanut surmansa noin 20 000. Vankeja ei osmanien puolella otettu. Heidän tappionsa olivat arviolta vain noin 2 000.


title: Mohácsin taistelu

text: Sulttaanille voitto Mohácsissa oli ehkä hänen uransa loistavin. Taistelun jälkeen osmanit valtasivat ensin Pestin ja muutamaa päivää myöhemmin myös Budan. Budan asukkaat olivat luovuttaneet kaupungin avaimet sulttaanille ja kaupunki oli aluksi tarkoitus säästää. Ryöstösaalista havitelleet janitsaarit eivät kuitenkaan olleet hallittavissa ja molemmat kaupungit poltettiin. Huollon takia osmanit joutuivat vetäytymään Unkarista ennen talven tuloa. He jättivät kuitenkin varuskuntia valtaamiinsa tärkeisiin unkarin etelärajan linnoituksiin. Vetäytyvien joukkojen mukana vietiin myös 150 000 unkarilaista vankia. Osmanit palasivat kolme vuotta myöhemmin. Entinen Unkari oli jakautunut nyt kolmeen osaan, Habsburgien hallitsemaan länsi- ja pohjoisosaan, osmanien hallitsemaan Unkarin tasankoon ja heidän suojeluksessaan olleeseen Transsilvanian ruhtinaskuntaan.


title: 28 päivää

text: 28 päivää on vuonna 2000 ensi-iltansa saanut draamaelokuva. Sen pääosia näyttelevät muun muassa Sandra Bullock, Viggo Mortensen ja Steve Buscemi.


title: 28 päivää

text: Sanomalehti-kolumnisti ja vannoutunut bilettäjä Gwen (Bullock) pakotetaan vieroitukseen hänen pilattuaan siskonsa häät ja sen jälkeen varastettuaan limusiinin ja romutettuaan sen ajamalla päin kotitaloa. Tämän seuraksena hän miltei joutuu vankilaan, mutta joutuukin 28 päiväksi vieroitushoitolaan. Hoitolassa Gwen loukkaantuu pahasti putoamalla ikkunasta, mutta vieroitukseen joutunut baseball-tähti Eddie Boone (Mortensen) pelastaa hänet.


title: Rotax

text: BRP-Rotax GmbH & Co KG (2008 - 2016 "BRP-Powertrain GmbH & Co. KG") on itävaltalainen moottorinvalmistaja, jonka tuotteita käytetään mm. moottorikelkoissa, moottoripyörissä ja lentokoneissa.


title: Rotax

text: Yhtiö perustettiin nimellä "Rotax-Werk AG" vuonna 1920 Dresdenissä, Saksassa. Myöhemmin se joutui Fichtel & Sachs AG:n haltuun, vuonna 1943 tehdas siirrettiin Welsiin, Itävaltaan, ja sieltä vuonna 1947 Gunskircheniin. Vuonna 1959 Rotax yhdistyi wieniläiseen Lohner-Werkeen, joka valmisti autojen ja rautatievaunujen runkoja. Vuonna 1962 ensimmäinen Rotaxin moottori asennettiin moottorikelkkaan.


title: Rotax

text: Vuonna 1970 Lohner-Rotaxin osti kanadalainen Bombardier, jota kautta Rotaxin moottoripyörien moottoreiden tuotekehityksen edellytykset paranivat.


title: Rotax

text: Yhtiö valmisti pelkästään kaksitahtimoottoreita vuoteen 1982 asti, jolloin se alkoi valmistaa nelitahtimoottoreita.


title: Rotax

text: Vuonna 1989 Rotax sai tyyppisertifioinnin Rotax 912 A-lentokonemoottorille.


title: Dumb

text: Dumb on yhdysvaltalaisen grunge-yhtye Nirvanan kappale albumilta In Utero vuodelta 1993.


title: Dumb

text: Nirvanan keulahahmo Kurt Cobain sanoitti ja teki kappaleen vuonna 1990, kolme vuotta ennen In Uteron julkaisua.


title: Dumb

text: Kurt Cobain esitti "Dumb"-kappaleen ensimmäisen kerran 25. syyskuuta vuonna 1990. Cobain soitti kappaleen akustisesti Olympiassa collegen radiossa. Ensimmäisen kerran kappale esitettiin konsertissa 25. marraskuuta vuonna 1990 Seattlessa.


title: Dumb

text: In Utero -albumin julkaisun jälkeen Dumb julkaistiin MTV Unplugged -livekeikalla. Silloin selloa soitti Lori Coldston ja Melora Creager Rasputina-yhtyeestä. Akustinen versio "Dumb"-kappaleesta julkaistiin marraskuussa vuonna 1994 MTV Unplugged in New York -live-albumilla.


title: Dumb

text: Sähköinen versio kappaleesta äänitettiin 3. syyskuuta vuonna 1991 John Peelin kanssa Lontoossa. Tämä versio julkaistiin vuonna 2004 Nirvanan With the Lights Out -box-setillä. Jack Endino äänitti ensimmäisen studioversion kappaleesta lokakuussa vuonna 1992 Seattlessa, mutta Cobain ei laulanut siinä ollenkaan.


title: Dumb

text: Steve Albini äänitti kappaleen In Uteroa varten helmikuussa vuonna 1993 Minnesotassa. Tämä versio julkaistiin Nirvanan vuoden 2002 kokoelmalevyllä Nirvana.


title: Dumb

text: "Dumb"-kappaleen on coveroinut seuraavat artistit:


title: Swordfish

text: Swordfish tarkoittaa:


title: Afrikaner Weerstandsbeweging

text: Afrikaner Weerstandsbeweging, AWB () on eteläafrikkalainen järjestö, jonka tavoitteisiin kuuluu afrikaanien oman Volkstaatin (tai "Boerestaat" eli Buurivaltio) perustaminen. Järjestön puheenjohtajana toimi aikaisemmin Eugène Terre’Blanche. AWB:n vaakuna koostuu kolmesta mustasta numero seitsemästä valkoisessa ympyrässä punaista taustaa vasten ja muistuttaa paljon kansallisosialistien hakaristiä.


title: Afrikaner Weerstandsbeweging

text: AWB perustettiin Heidelbergissa Transvaalissa vuonna 1973, kun entinen poliisi Eugène Terre’Blanche pettyi maan pääministeri John Vorsterin ”liberaaleihin mielipiteisiin ja Etelä-Afrikan yhteiskunnan kommunistisiin vaikutteisiin”. Järjestön tavoite oli perustaa oma itsenäinen buurivaltio Etelä-Afrikan afrikaaneille herättämällä henkiin historialliset Oranjen vapaavaltion ja Transvaalin.


title: Afrikaner Weerstandsbeweging

text: 1970–1980-luvuilla järjestön jäsenmäärä kasvoi alkuperäisestä seitsemästä joihinkin satoihin jäseniin, vaikka järjestö onkin esittänyt useiden tuhansien ihmisten jäsenmääriä. AWB vastusti apartheid-järjestelmän muuttamista, terrorisoi liberaaleja poliitikkoja ja järjesti poliittiisia tilaisuuksia. Hätätilalain aikana (vuosina 1984–1986) AWB pahoinpiteli useita aseettomia eteläafrikkalaisia. Järjestö vastusti erityisesti ANC:tä, jonka katsoi olevan Etelä-Afrikan kommunistisen puolueen peitejärjestö.


title: Afrikaner Weerstandsbeweging

text: ANC:n ja Kansallispuolueen johtamien Etelä-Afrikan demokratisoimisneuvotteluiden aikana 1990-luvun alussa AWB uhkasi aloittaa täysimittaisen sodan. AWB:n kannattajat murtautuivatkin sisään World Trade Centeriin, jossa neuvottelut olivat käynnissä, pelottelivat neuvottelijoita ja töhrivät seiniä rasistisilla kirjoituksilla. Yksi ANC:n kokousedustaja pahoinpideltiin lievästi. AWB poistui tämän jälkeen rakennuksesta.


title: Afrikaner Weerstandsbeweging

text: Ennen Etelä-Afrikan ensimmäisiä vapaita vaaleja Bophuthatswanan hallitsija Lucas Mangope pyysi apua levottomuuksien hillitsemisessä oikestolaiselta Afrikaner Volksfront -järjestöltä, jonka jäsen AWB oli. Vaikka Mangope erityisesti kielsi AWB:n osallistumisen, sen joukkoja tuli alueelle. Afrikaner Weerstandsbeweging -järjestön jäsenten ilmaantuminen alueelle sai Mangopen oman armeijan kapinoimaan ja hänet syöstiin vallasta. Bophuthatswanan epäonnistuminen myös teki lopun buurinationalistien ääriryhmien suunnitelmille aseellisesta vastarinnasta uutta demokraattista järjestystä vastaan afrikaanien volkstaatin perustamiseksi.


title: Afrikaner Weerstandsbeweging

text: Eugène Terre’Blanche tuomittiin vartija Paul Motshabin murhayrityksestä vankilaan vuonna 2001, josta hän vapautui vuonna 2004.


title: Kata-Electronics

text: Kata on Liperin Ylämyllyllä toimiva säteilyturvallisuuteen erikoistunut yritys, -säteilymittaustekniikan kehittäjä, mittareiden valmistaja ja niiden valtuutettu tarkastaja. Rekisteröity tavaramerkki ja aputoiminimi Kata on perustajan Kauko Tanskasen nimilyhenne. Yritys perustettiin Tšernobylin ydinvoimalaonnettomuuden jälkeen 1986.


title: Kata-Electronics

text: Alun perin yritys toimi perustajiensa Kauko ja Pipsa Tanskasen kotikunnassa Polvijärvellä. Ylämyllylle muutto tapahtui parempien liikenneyhteyksien takia.


title: Kata-Electronics

text: Yrityksen asiakkaina kotimaassa ovat muun muassa palo- ja pelastuslaitokset, Säteilyturvakeskus (STUK), ydinvoimateollisuus, kunnat, sairaalat, yliopistot, taloyhtiöt, yritykset ja yksityishenkilöt. Tuotteita menee runsaasti myös vientiin.


title: Kata-Electronics

text: Katan tuotteisiin kuuluvat säteilymittarisovellukset, huoneilman radonmittalaitteet, GPS-satelliittipaikannusta hyödyntävät kartta- ja paikkatietojärjestelmät, säteilyonnettomuuden simulointijärjestelmät, hirvilaskentajärjestelmät ja potilasannosmittarit röntgentutkimuksiin.


title: Kata-Electronics

text: Säteilymittareiden tarkastuspalvelu.VAL 4


title: Aladdin ja varkaiden kuningas

text: Aladdin ja varkaiden kuningas () on Disneyn suoraan videolle julkaistu piirroselokuva vuodelta 1996. Se on toinen jatko-osa vuoden 1992 "Aladdinille". 78 minuutin mittaisen elokuvan on ohjannut Tad Stones. Suomenkielisinä ääninäyttelijöinä toimivat muun muassa Sami Aarva (Aladdin) ja Jope Ruonansuu (Henki).


title: Aladdin ja varkaiden kuningas

text: Elokuvan alussa Aladdin ja Jasmine ovat aikeissa mennä naimisiin, mutta 40 rosvoa ja heidän johtajansa Cassim keskeyttävät juhlan. He ryöstelevät häävieraita, mutta Hengen ja muiden ansiosta rosvot perääntyvät. Aladdin saa kuulla löytämältään oraakkelilta (mystiseltä hengeltä, joka tietää kaiken), että hänen kuolleeksi luultu isänsä onkin yhä elossa ja vankina rosvojen luolassa. Aladdin seuraa rosvoja heidän piilopaikkaansa ja saa tietää, että hänen isänsä, Cassim, onkin rosvojen johtaja, "Varkaiden kuningas".


title: Aladdin ja varkaiden kuningas

text: Varkaiden pääsykokeessa Aladdin peittoaa erään rosvoista, Sa'lukin. Cassim paljastaa Aladdinille, että hän etsii "aarteiden aarretta", Midaksen kättä, joka muuttaa kaiken kullaksi. Mutta Sa'luk onkin elossa ja kantaa kaunaa. Hän kavaltaa suurimman osa rosvoista sulttaanin sotilaille saadakseen Cassimin ja Aladdinin kiinni, mutta he ovatkin lähteneet palatsiin uusiin häihin. Sa'lukin vihjeen avulla valeasuinen Cassim vangitaan. Aladdin pukeutuu isänsä asuun, vapauttaa hänet ja johdattaa vartijat harhaan. Kun huijaus paljastuu, Aladdin ja Cassim pakenevat. Aladdin päättää kuitenkin palata Agrabaan ja Cassim lähtee takaisin piilopaikkaan Jagon kanssa.


title: Aladdin ja varkaiden kuningas

text: Salapaikkaan palannut Sa'luk uskottelee seitsemälle jäljelle jääneelle rosvolle, että Cassim kavalsi heidät ja hankkii heidän luottamuksensa. Cassimin palatessa piilopaikkaan Sa'luk ja muut rosvot nappaavat hänet. Oraakkelin avulla he lähtevät kohti "Katoavaa saarta", jonne Midaksen käsi on kätketty. Jago lentää Aladdinin luo ja kertoo tälle, mitä on tapahtunut.


title: Aladdin ja varkaiden kuningas

text: Aladdin lähtee perään. Kun kaikki saapuvat perille, on Katoava saari noussut. Se on jättiläismäisen kilpikonnan selässä. Henki, Jasmine, Abu ja matto ajavat rosvot takaisin veneelle ja Aladdin tyrmää Sa'lukin. Cassim ja Aladdin löytävät Midaksen käden, mutta Sa'luk seuraa heitä ja uhkaa tappaa Aladdinin ellei Cassim anna Midaksen kättä hänelle.


title: Aladdin ja varkaiden kuningas

text: Cassim heittää käden Sa'lukille, joka kuitenkin tarttuu siihen väärin ja muuttuu kullaksi. Cassim, Aladdin ja muut pakenevat saaren upotessa, mutta Cassim tajuaa, että oli juuri käden takia menettää aarteista suurimman, oman poikansa. Sitten hän heittää Midaksen käden pois. Se putoaa rosvojen veneeseen, joka muuttuu kullaksi ja uppoaa. Aladdinin ja Jasminen häät vietetään viimein, mutta Cassim lähtee pois Jagon kanssa.


title: Köyhyyteen vetoaminen

text: Köyhyyteen vetoaminen, eli argumentum ad lazarum on argumentaatiovirhe ja "argumentum ad crumenam"in vastakohta. Se on nimetty uuden testamentin Lasaruksen mukaan, joka oli tuonpuoleisessa palkintonsa saava kerjäläinen.


title: Köyhyyteen vetoaminen

text: Argumentin yleinen kaava on seuraava:


title: Köyhyyteen vetoaminen

text: Esimerkkejä argumentin käytöstä:


title: Täydellinen murha

text: Täydellinen murha on vuonna 1998 ensi-iltansa saanut jännitys/trilleri -elokuva. Se on uudelleenfilmatisointi Alfred Hitchcockin vuoden 1954 elokuvasta "Täydellinen rikos". Elokuvan pääosia näyttelevät Michael Douglas, Viggo Mortensen ja Gwyneth Paltrow.


title: Täydellinen murha

text: Viggo Mortensen on myös oikeasti taidemaalari ja jotkut elokuvassa käytettävistä Davidin maalauksista ovat hänen omiaan.


title: Täydellinen murha

text: Rikas ja vaikutusvaltainen aviomies Steven Taylor (Douglas) saa selville hänen kauniin ja viehättävän vaimonsa (Paltrow) pettävän häntä. Vaimon salaiseksi rakastajaksi selviää taidemaalari David Shaw (Mortensen). Taylor palkkaa Shawn tappamaan vaimon suuresta summasta rahaa.


title: Vääpeli Mynkhausen

text: Vääpeli Mynkhausen on Aarne Laineen ohjaama suomalainen elokuva vuodelta 1957. Elokuvan juoni perustuu Topiaksen näytelmään vuodelta 1955.


title: Vääpeli Mynkhausen

text: Aikalaisarvioiden ryöppy oli lähes järjestään kielteinen. Myöhemmässä arviossa todetaan, että täysi-ikäiset heittäytyvät siinä pojankoltiaisiksi. Sitä pidetään sotilasfarssin halpana muunnelmana mutta ymmärretään jossain määrin. Vaikka se on hyvin lapsellinen, siinä on kuitenkin menevä rytmi.


title: Vääpeli Mynkhausen

text: Professori Visaoksan (Eero Roine) perheessä on komento siirtynyt työtään alati tekevältä isältä äidille (Martta Kontula), tyttärelle ja kolmelle pojalle, joista kaksi (Reiska, jota näyttelee Vili Auvinen, ja Masa, jota näyttelee Rauno Kuosmanen) on kuritonta. Vanhin poika Pekka (Matti Kuusla) opiskelee. Ulla-sisaren (Sirkka-Liisa Wilén) aika menee seurusteluun diplomaatiksi aikovan Herbertin (Tarmo Manni) kanssa.


title: Vääpeli Mynkhausen

text: Professori lähtee työmatkalle, ja hän patistaa poikkeuksellisesti perheensä kenraali-veljensä (Toppo Lehto) maatilalle, joka hänkään ei saa perhettä toimimaan. Vasta vanha asetoveri, vääpeli Ryynänen (Reino Valkama) saa pojat kiinnostumaan kalastuksesta, työnteosta, opiskelusta. Hän käyttää täkynä kertomuksia omasta ja kenraalin sankaruudesta. Juttujen takia vääpeliä kutsutaan kuulun saksalaisen seikkailijan paroni von Münchhausenin mukaan vääpeli Mynkhauseniksi.


title: Vääpeli Mynkhausen

text: Emännöitsijä Maalin (Elsa Turakainen) on rakastunut kenraaliin. Vääpeli kosiskelee emännöitsijää itse sen verran, että piintynyt vanhapoikakenraali lopulta kosii Maalinia. Ullakin huomaa miehisen luutnantti Jussi Kehän (Kullervo Kalske) olevan parempi valinta kuin luihu ja omituinen diplomaatinalku.


title: Brooke Hogan

text:
Brooke Ellen Bollea (s. 5. toukokuuta 1988), paremmin tunnettu nimellä Brooke Hogan, on showpainija Hulk Hoganin ja Linda Hoganin tytär. Hän esiintyi tositelevisiosarjassa "Hurjat Hoganit" ("Hogan Knows Best"), ja hänet on nähty WWE:n TV-lähetyksessä pariin otteeseen. Sen lisäksi hän oli mukana "Little Hercules in 3-D" -elokuvassa. Hän on kiinnostunut laulamisesta ja yrittääkin luoda sillä uraa itselleen. Hoganin single "About Us" sijoittui aikoinaan Billboard-listan sijalle 33.
Brooke Hogan oli seuraamassa isänsä Hulk Hoganin jäseneksi ottamista WWE:n Hall of Fameen vuonna 2005, ja hän oli myös WrestleMania XXI -tapahtuman katsomossa seuraavana päivänä. Brooke esiintyi myös WWE Saturday Night's Main Event -erikoistelevisiotapahtumassa, nyt ensimmäistä kertaa promotoimassa yhdessä isänsä kanssa. Brooke on myös esiintynyt lukuisissa muissa televisioiduissa tapahtumissa.
Brooke Hogan teki vuonna 2009 laulun "Dear Mom", joka on luultavasti omistettu hänen äidilleen liittyen heidän väliseen suhteeseensa.


title: Brooke Hogan

text: Brooke Hoganilla oli myös oma televisiosarja "Brooke Knows Best". Sarjassa kerrotaan hänen elämästään vanhempiensa eron jälkeen ja hänen musiikkiurastaan. Hän ilmoitti vuonna 2010, että sarja päättyy. Brooke Hogan kokeili myös näyttelijänuraa ja sai roolin elokuvasta "Sand Sharks".


title: Brooke Hogan

text: Brooke Hogan on ollut todella aktiivinen Twitter-sivustolla käyttäjänimellään MizzHogan. Hän on ilmoittanut tekevänsä uutta albumia, ja hän työskenteli vielä vuonna 2011 musiikkiuransa parissa.


title: Brooke Hogan

text: Vuonna 2011 Brooke Hogan muutti Miamista Los Angelesiin Kaliforniaan. Saman vuoden maaliskuussa hän meni naimisiin australialaisen Josh Wellsin kanssa. Brookella on kaksi vuotta nuorempi veli, Nick Hogan.


title: Northumbria

text: Northumbria oli pohjoisin anglien varhaiskeskiaikaisista kuningaskunnista Ison-Britannian saarella. Se käsitti nykyisen Englannin koillisosan ja Skotlannin kaakkoisosan ja ulottui Humberin estuaarista Forthin vuonoon. Alue liitettiin myöhemmin osaksi viikinkien Danelagenia. Nykyaikana Northumbrialla tarkoitetaan usein Koillis-Englantia (esimerkiksi Northumbrian yliopisto Newcastlessa).


title: Northumbria

text: Northumbria muodostettiin yhdistämällä Bernician ja Deiran kuningaskunnat. Bernicia käsitti alueen Teesjoen pohjoispuolella ja Deira vastasi suunnilleen nykyajan Yorkshireä. Ensimmäinen yhdistyminen tapahtui Bernician kuninkaan Aethelfrithin valloittaessa Deiran noin vuonna 604. Aethelfrithia seurasi Edvin, jonka kuoltua 632 Northumbria jakautui jälleen kahtia Osricin hallitessa Deiraa ja Eanfrithin Berniciaa. Sekä Osric että Eanfrith kaatuivat taisteluissa seuraavana vuonna Cadwallonin hyökättyä heidän alueilleen.


title: Northumbria

text: Oscricia ja Eanfrithia seurasi kuningas Oswald, joka löi Cadwallonin Heavenfieldin taistelussa noin vuonna 634. Northumbrian kuningas Oswald sai surmansa Maserfieldin taistelussa Pendan johtamia mercialaisia vastaan vuonna 642. Oswaldia seurasi Oswiu, joka joutui jakamaan kuningaskunnan Deiran kuninkaiden kanssa, kunnes kukisti Pendan Winwaedin taistelussa vuonna 655. Oswiusta tuli myös Mercian hallitsija. Mercia kuitenkin menetettiin 650-luvulla Pendan pojan Wulfheren johtamassa kansannousussa.


title: Northumbria

text: Vuodesta 867 suurta osaa Northumbriaa hallitsivat tanskalaiset. Jorvikin kuningaskuntaan kuului suunnilleen vanha Deiran kuningaskunnan alue, Bernician jaarlit näyttävät säilyttäneet jonkinlaisen itsenäisyyden.


title: Northumbria

text: Bernician ja samalla entisen Northumbrian kuningaskunnan pohjoisin osa, Lothian, jossa myös Edinburgh sijaitsee, liitettiin Skotlantiin vuonna 1018.


title: Gillam

text: Gillam on noin 1 300 asukkaan kylä Manitoban provinssissa Kanadassa Thompsonin ja Churchillin välisen Hudson Bay Railwayn sekä Nelsonjoen varrella. Gillamissa sijaitsee myös vesivoimala.


title: Gillam

text: Provinssin hallitus perusti Gillamin kylän ja hallintoalueen 1960-luvun puolivälissä vesvoimatuotannon kehittämishankkeen yhteydessä. Hallintoalueen koko on 1 988,51 km², joten Gillamin kylä on pinta-alaltaan Kanadan viidenneksitoista suurin asutuskeskus.


title: Gillam

text: Kylän pinta-alasta suurin osa on asumatonta ja kehittämätöntä metsää, jota halkovat vain purot, joet ja järvet. Alue on pääosin tiheän mäntymetsän peitossa. Kolme provinssin suurimmista vesivoimaloista, Kettlen, Long Sprucen ja Limestonen vesivoimalat, sijaitsevat kylän alueella.


title: Gillam

text: Suurin osa kylän väestöstä työskentelee vesivoimalat omistavan sähköntuotantoyhtiö Manitoba Hydron palveluksessa. Kylässä on pieni ostoskeskus, pienyrityksiä, rautatieasema sekä Kanadan ratsupoliisin toimisto.


title: Gillam

text: Gillamissa sijaitsee myös Fox Lake First Nation -intiaanireservaatti. Reservaatin asukkaat ovat aluetta ennen asuttaneiden cree-intiaanien jälkeläisiä. Suurin osa alkuperäiskansasta asuu joko kylässä tai reservaatin alueella läheisessä Birdin kylässä.


title: Gillam

text: Kylän alueella sijaitsee myös Sundancen aavekaupunki, joka rakennettiin Limestonen voimalaitoksen rakennustöiden tukikohdaksi. Rakennustöiden valmistuttua vireä Sundance muuttui asumattomaksi ja on osittain hävitetty.


title: Lee Harris

text: Lee Harris on yhdysvaltalainen kirjailija, joka kirjoitti Policy Reviewin ja Tech Central Stationin.


title: Titsanidiini

text: Titsanidiini on lihaksia rentouttava lääkeaine, joka vaikuttaa sentraalisesti eli keskushermoston kautta. Titsanidiinia käytetään kivuliaisiin lihaskouristuksiin ja lihasjäykkyyteen. Titsanidiinin vaikutusmekanismi on selkäytimen presynaptisten alfareseptorien stimuloiminen, jolloin NMDA-reseptorien stimulaatio estyy ja lihasjännitys vähenee. Titsanidiinilla on myös jonkin verran kipua lievittävää vaikutusta.


title: Titsanidiini

text: Titsanidiini metaboloituu elimistössä lähinnä sytokromi P450 (CYP) 1A2 -entsyymin välityksellä. Näin ollen sitä ei tule käyttää yhdessä CYP1A2-entsyymin toimintaa estävien lääkeaineiden kanssa. Titsanidiinin sivuvaikutuksina voi esiintyä muun muassa syketason ja verenpaineen laskua, uneliaisuutta, huimausta, suun kuivumista ja väsymystä.


title: Titsanidiini

text: Suomessa titsanidiinia (titsanidiinihydrokloridi) myydään mm. nimillä Sirdalud®, Tizanidin Orion, Tizanidin Teva, Tizanidin Copyfarm ja Tizanidin Alternova.


title: Kesäolympialaiset 1916

text: VI olympiadin kisat myönnettiin pidettäviksi Berliinissä, Saksassa 1916, mutta olympiakisoja ei voitu järjestää ensimmäisen maailmansodan takia.


title: Kesäolympialaiset 1944

text: XIII olympiadin kisat myönnettiin pidettäviksi Lontoossa, Britanniassa 1944, mutta olympiakisoja ei voitu järjestää toisen maailmansodan takia.


title: TDK Cross Central

text: TDK Cross Central oli brittiläinen musiikkifestivaali. Se järjestettiin Kings Crossissa, Lontoossa. Festivaalilla ovat esiintyneet esimerkiksi Goldfrapp ja Grace Jones.


title: Samu

text: Samu on suomalainen miehen etunimi. Samun nimipäivä on 20. elokuuta, jolloin on myös Samin, Samulin ja Samuelin nimipäivä. Samu pohjautuu nimeen Samuel, joka on hepreaa ja tarkoittaa " Jumalan kuulema". Suomessa on elokuuhun 2018 mennessä ollut noin 6 020 Samua, joista suurin osa on syntynyt vuoden 1980 jälkeen. Nimi on käytössä myös Unkarissa.


title: Samu

text: Listan henkilöt ovat suomalaisia, ellei toisin mainita.


title: Rotanev

text: Rotanev eli β Del on Delfiinin tähdistön kirkkain tähti, ja se on Maasta 97 valovuoden päässä. Tähti on nimetty italialaisen 1700- ja 1800-luvuilla vaikuttaneen tähtitieteilijän Niccolò Cacciatoren mukaan: tähti sai nimekseen hänen sukunimensä latinankielisen version väärinpäin kirjoitettuna; Cacciatore ja Venator tarkoittavat "metsästäjää". Se on viisinkertainen tähti; järjestelmän komponentit A ja B ovat fyysinen pari, loput ovat optisia komponentteja. Pääparin jäsenet ovat kirkkaudeltaan +4,1 ja +5,1, ja molemmat ovat spektriluokkaa F; loput ovat kirkkaudeltaan alle +10.


title: Arcticaborg

text: Arcticaborg (samoin kuin sen sisaralus Antarcticaborg) on jäätämurtava öljynporaustasanteiden huoltotehtäviin tarkoitettu laiva, joka on suunniteltu toimimaan ympärivuotisesti Kaspianmeren pohjoisosissa. Alankomaalaisen Wagenborg Kazakhstan BV:n omistaman aluksen työllistää Offshore Kazakhstan International Operating Company.


title: Arcticaborg

text: Arcticaborg liikennöi aluksi Alankomaiden lipun alla tunnuskirjaiminaan PJRT. Vuonna 2004 alus siirrettiin Kazakstanin lipun alle ja se sai tunnuskirjaimikseen UNA. Myös Antarcticaborg siirrettiin 2004 Alankomaiden lipun alta Kazakstanin lipun alle, jolloin tunnuskirjaimet PJRZ vaihtuivat UNB:ksi.


title: Arcticaborg

text: Kaksitoiminen laiva on suunniteltu kulkemaan avovedessä ja ohuessa jäässä keula edellä. Vaikeammissa jääoloissa se liikkuu perä edellä. Keula edellä se pystyy etenemään 60-senttisessä jäässä ja takaperin kulkiessaan metrisessä kiintojäässä. Myöskään jäävallit eivät laivaa pidättele, vaikka ne Kaspianmerellä toisinaan ulottuvat merenpohjaan asti.


title: Arcticaborg

text: Koska laiva murtaa jäätä perällään, on kansirakennus sijoitettu lähelle keulaa, jotta hytit olisivat vähämeluisessa paikassa. Kaikissa hyteissä on oma pesuhuone sekä päällikön ja konemestarin hyteissä lisäksi erillinen päivähuone.


title: Arcticaborg

text: Kuivalasti kuljetetaan suurella (350 m²) ja avoimella lankkupäällysteisellä peräkannella. Peräkannen alapuolisen ruuman luukut on mitoitettu niin, että niistä mahtuu 20 jalan kontti. Öljynporauksessa tarvittavien irtoaineiden ja nesteiden kuljettamista varten laivassa on erilliset säiliöt. Sementtiä laiva voi kuljettaa 110 tonnia viidessä säiliössä. Sementinpuhallusjärjestelmän on toimittanut Merewido ja sen tarvitsemat kompressorit Atlas Copco.


title: Arcticaborg

text: Hydraulik & Maschinenbau Buxtehude on rakentanut aluksen kansinosturin, jonka ulottuma on 19,5 metriä ja nostokyky 4 tonnia. Laivaa voidaan käyttää myös perinteisenä jäänmurtajana avustamaan muiden alusten jäissäkulkua, sillä sen varusteisiin kuuluu myös 100 kilonewtonin Ten Horn -hinausvintturi. Hinaushaarukkaa laivassa ei ole.


title: Arcticaborg

text: Laiva on varustettu myös tulipalojen sammutukseen. Kvaerner Eureka -palopumput syöttävät paloruiskuihin vettä 1 500 kilopascalin paineella 1 500 kuutiometriä tunnissa.


title: Arcticaborg

text: Dieselsähköisessä koneistossa on kaksi Wärtsilä 6L26 -dieselmoottoria, jotka kierrosnopeudella 1 000 kierrosta minuutissa tuottavat tehoa 2 x 1 950 kilowattia eli yhteensä 3,9 megawattia. Kahden van Kaick DGS -päägeneraattorin teho on 2 x 2 250 kVA ja jännite 690 volttia. Varsinaisena propulsiokoneistona on kaksi 360 astetta kääntyvää ABB Azipod 11-ruoripotkuria, joiden teho on 2 x 1 620 kW. Myös koneiston sähköpäätaulut ja säätöautomaatio ovat ABB:n toimittamia.


title: Arcticaborg

text: Satamadieselgeneraattorissa ja hätädieselgeneraattorissa on Valmet 612 -dieselmoottori ja Stamford-generaattori. Uudisrakennuksen keulassa on 150 kilowatin ohjailupotkuri.


title: A Different Beat

text: A Different Beat on irlantilaisen poikabändi Boyzonen toinen studioalbumi. Se julkaistiin vuonna 1996.


title: A Different Beat

text: Albumilta julkaistiin kolme singleä. Ensimmäinen oli Bee Gees -cover "Words" lokakuussa 1996. Se nousi Britannian listan kärkeen, kuten myös albumi ja seuraava single, albumin nimikappale. Kolmas julkaisu oli "Isn't It a Wonder" maaliskuussa 1997, ja se sijoittui kakkoseksi.